Il-Kummissjoni tirrilaxxa r-Rapport dwar il-Konverġenza tal-2018: Rieżami tal-progress tal-Istati Membri lejn l-adeżjoni maż-Żona tal-Ewro

Ir-Rapport dwar il-Konverġenza tal-2018 jivvaluta l-progress tal-Istati Membri lejn l-adeżjoni maż-Żona tal-Ewro.

Ir-rapport ikopri seba' Stati Membri li mhumiex fiż-Żona tal-Ewro li huma impenjati legalment biex jadottaw l-ewro: il-Bulgarija, ir-Repubblika Ċeka, il-Kroazja, l-Ungerija, il-Polonja, ir-Rumanija, u l-Iżvezja.

Huwa jqis li dawn l-Istati Membri ġeneralment juru ammont konsiderevoli ta' konverġenza nominali, iżda l-ebda wieħed ma jissodisfa l-kundizzjonijiet formali kollha biex jingħaqad maż-Żona tal-Ewro.

Tnejn minn dawn l-Istati Membri, il-Bulgarija u l-Kroazja, jissodisfaw il-kriterji ta' konverġenza kollha, minbarra l-kriterju tar-rata tal-kambju minħabba li mhumiex membri fil-Mekkaniżmu tar-Rata tal-Kambju (Exchange Rate Mechanism, ERM II).

Il-Viċi President għall-Ewro u d-Djalogu Soċjali, li huwa responsabbli wkoll mill-Istabbiltà Finanzjarja, mis-Servizzi Finanzjarji u mill-Unjoni tas-Swieq Kapitali, Valdis Dombrovskis, qal: “L-Ewro nħolqot bħala l-munita unika għall-UE kollha kemm hi.

Għaldaqstant l-adeżjoni mal-Ewro hija miftuħa għal kull pajjiż li jaħdem għal dan il-għan.

Huwa veru li t-triq lejn l-adeżjoni maż-Żona tal-Ewro tista' tidher twila u kultant diffiċli.

Il-Kummissjoni tinsab lesta biex taħdem flimkien ma' dawk l-Istati Membri li impenjaw ruħhom biex iħejju għal sħubija fiż-Żona tal-Ewro b'suċċess permezz tat-tisħiħ tas-sistemi ekonomiċi u finanzjarji tagħhom.

Pereżempju, ir-rapport ta' konverġenza tagħna juri li l-Bulgarija diġà tissodisfa l-kriterji ta' Maastricht nominali marbutin mal-istabbiltà tal-prezzijiet, il-finanzi pubbliċi u l-konverġenza tar-rati tal-imgħax fit-tul.

Nilqgħu l-ħidma tal-awtoritajiet Bulgari li qed issir bħalissa lejn il-parteċipazzjoni tal-Mekkaniżmu tar-Rata tal-Kambju (ERM II) biex jiġu ssodisfati wkoll il-kriterji tal-istabbiltà tar-rata tal-kambju.

Il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, Pierre Moscovici qal: “Ir-rapport tal-lum jagħti ħarsa lejn il-progress li qed isir fl-ambitu tal-kriterji ta' konverġenza - l-eżami tad-dħul għall-adeżjoni maż-Żona tal-Ewro.

L-ebda wieħed mis-seba' Stati Membri li qed jiġu vvalutati bħalissa ma jissodisfa l-kundizzjonijiet legali għall-adeżjoni.

Fl-istess ħin, waħda mit-tagħlimiet ewlenin ta' dawn l-aħħar żewġ deċennji hija li biex il-pajjiżi jikbru fiż-Żona tal-Ewro, il-konverġenza ekonomika reali hija importanti daqs il-konverġenza nominali.

Għalhekk huwa importanti li l-pajjiżi li jixtiequ jissieħbu maż-Żona tal-Ewro jaħdmu bis-sħiħ biex isaħħu l-produttività, iżidu l-investiment, itejbu s-sitwazzjoni tal-impjiegi u jindirizzaw l-inugwaljanzi.

Il-Kummissjoni tinsab lesta biex tgħin, inkluż permezz tal-istrument baġitarju l-ġdid li se jiġi ppreżentat il-ġimgħa d-dieħla.”

Id-dħul fiż-Żona tal-Ewro huwa proċess miftuħ u bbażat fuq ir-regoli.

Ir-rapport huwa bbażat fuq il-kriterji ta' konverġenza, xi drabi msemmija bħala l-"kriterji ta' Maastricht", stabbiliti fl-Artikolu 140(1) tat-Trattat dwar il-Funzjonament tal-Unjoni Ewropea (TFUE).

Il-kriterji ta' konverġenza jinkludu stabbiltà fil-prezzijiet, finanzi pubbliċi sodi, stabbiltà tar-rata tal-kambju u konverġenza fir-rati tal-imgħax fit-tul.

Tiġi vvalutata wkoll il-kompatibbiltà tal-leġiżlazzjoni nazzjonali mar-regoli tal-Unjoni Ekonomika u Monetarja (UEM).

Ir-rapport jikkonkludi li:

Minbarra l-valutazzjoni ta' dawn il-kundizzjonijiet formali għall-adeżjoni maż-Żona tal-Ewro, ir-rapport jidentifika li l-leġiżlazzjoni mhijiex kompletament kompatibbli mar-regoli tal-Unjoni Ekonomika u Monetarja fl-ebda wieħed mill-Istati Membri, għajr il-Kroazja.

Il-Kummissjoni ħarset ukoll lejn fatturi oħrajn imsemmija fit-Trattat li jinħtieġ li jiġu kkunsidrati fil-valutazzjoni tas-sostenibbiltà ta' konverġenza, u sabet li l-Istati Membri li mhumiex fiż-Żona tal-Ewro huma b'mod ġenerali integrati sew ekonomikament u finanzjarjament fl-UE.

Madankollu, xi wħud minnhom għadhom jesperjenzaw vulnerabbiltajiet makroekonomiċi u / jew jiffaċċjaw sfidi marbutin mal-ambjent tan-negozju tagħhom u l-qafas istituzzjonali li jistgħu jwasslu għal riskji fir-rigward tas-sostenibbiltà tal-proċess ta' konverġenza.

Il-kisba ta' konverġenza u l-bini ta' strutturi ekonomiċi b'saħħithom huma kruċjali għall-prosperità tal-UE kollha kemm hi kif ukoll għat-tħaddim tajjeb tal-ewro.

Il-Kummissjoni hija impenjata biex tappoġġa lill-Istati Membri li mhumiex fiż-Żona tal-Ewro jħejju għall-adeżjoni maż-Żona tal-Ewro.

Is-Servizz ta' Sostenn għar-Riforma Strutturali (Structural Reform Support Service, SRSS) jassisti fit-tfassil u l-implimentazzjoni ta' riformi speċifiċi u fit-tisħiħ tal-kapaċità ta' riforma ġenerali tal-Istati Membri.

Bħala parti mill-proposti tagħha biex tapprofondixxi l-Unjoni Ekonomika u Monetarja, il-Kummissjoni pproponiet li jitwaqqaf fluss ta' ħidma apposta fl-ambitu tal-Programm ta' Appoġġ għal Riformi Strutturali (Structural Reform Support Programme, SRSP) eżistenti biex jagħti appoġġ tekniku fuq talba lill-Istati Membri li qed iwittu t-triq biex jissieħbu fiż-Żona tal-Ewro.

Fil-Qafas Finanzjarju Pluriennali (QFP) propost għall-perjodu wara l-2020 tagħha, il-Kummissjoni ħabbret l-intenzjoni tagħha li tipproponi Faċilità dedikata ta' Konverġenza għal Stati Membri li mhumiex fiż-Żona tal-Ewro u li jixtiequ jingħaqdu magħha.

Din il-Faċilità ta' Konverġenza se tkun volontarja u se toffri kemm appoġġ tekniku kif ukoll finanzjarju.

Skont stħarriġ ġdid tal-Ewrobarometru li ġie ppubblikat illum, l-appoġġ għall-adeżjoni maż-Żona tal-Ewro fl-Istati Membri terzi koperti mir-Rapport ta' Konverġenza huwa 51%, erba' punti perċentwali aktar mis-sena preċedenti.

Din isegwi l-pubblikazzjoni ta' stħarriġ tal-Ewrobarometru f'Diċembru 2017, li wera li l-appoġġ għall-Ewro fost iċ-ċittadini fiż-Żona tal-Ewro huwa fl-ogħla livell tiegħu mill-2004 ‘l hawn.

Il-kuntest

Ir-Rapport dwar il-Konverġenza jifforma l-bażi tad-deċiżjoni tal-Kunsill tal-UE dwar jekk Stat Membru jissodisfax il-kundizzjonijiet biex jingħaqad maż-Żona tal-Ewro.

Ir-Rapport dwar il-Konverġenza mill-Kummissjoni Ewropea jiġi ppubblikat flimkien mar-Rapport dwar il-Konverġenza tal-Bank Ċentrali Ewropew (BĊE).

Ir-Rapporti dwar il-Konverġenza jinħarġu kull sentejn, jew meta jkun hemm talba speċifika minn Stat Membru biex jivvaluta jekk huwiex lest li jingħaqad maż-Żona tal-Ewro, pereżempju, il-Latvja fl-2013.

L-Istati Membri kollha, minbarra r-Renju Unit u d-Danimarka, jenħtieġ li jissieħbu fiż-Żona tal-Ewro.

Għaldaqstant ir-Renju Unit u d-Danimarka mhumiex koperti minn dan ir-rapport.

Għal aktar informazzjoni

Ir-Rapport dwar il-Konverġenza tal-2018: Valutazzjoni tal-Istati Membri dwar il-kundizzjonijiet għall-adozzjoni tal-Ewro – Memo

Rapport dwar il-Konverġenza tal-2018

Rapport dwar il-Konverġenza tal-2018 tal-BĊE

Ewrobarometru Flash 465: L-introduzzjoni tal-Ewro fl-Istati Membri li għadhom ma adottawx il-munita komuni

Ewrobarometru Standard 88: L-opinjoni pubblika fl-Unjoni Ewropea

Rapport dwar il-Konverġenza Preċedenti

L-Ewro

Unjoni Ekonomika u Monetarja


Il-Pakkett tar-Rebbiegħa tas-Semestru Ewropew 2018: Il-Kummissjoni toħroġ rakkomandazzjonijiet għall-Istati Membri biex jiksbu tkabbir sostenibbli, inklussiv u fit-tul

Il-Kummissjoni Ewropea llum qed tippreżenta r-rakkomandazzjonijiet speċifiċi għall-pajjiżi (country-specific recommendations - CSRs) għall-2018, li fihom il-gwida ta' politika ekonomika tagħha għall-Istati Membri individwali għall-perjodu li ġej ta' bejn 12 u 18-il xahar.

L-ekonomija tal-Ewropa qed tikber bl-aktar pass mgħaġġel f'10 snin, b'livelli rekord ta' impjieg, investiment li qed jirkupra u finanzi pubbliċi msaħħa.

Skont it-tbassir tar-Rebbiegħa tal-2018 tal-Kummissjoni, it-tkabbir fis-sentejn li jmiss se jissokta b'pass sod iżda kemxejn aktar kajman.

Il-kundizzjonijiet favorevoli attwali għandhom jiġu użati biex isaħħu l-ekonomiji u s-soċjetajiet tal-Ewropa u jagħmluhom iktar reżiljenti.

Ir-rakkomandazzjonijiet speċifiċi għall-pajjiż proposti llum jibnu fuq il-progress li diġà sar fi snin riċenti u għandhom l-għan li jikkapitalizzaw fuq il-perspettiva ekonomika pożittiva biex jiggwidaw lill-Istati Membri jieħdu iktar azzjoni.

Il-Viċi President għall-Ewro u d-Djalogu Soċjali responsabbli wkoll mill-Istabbiltà Finanzjarja, mis-Servizzi Finanzjarji u mill-Unjoni tas-Swieq Kapitali, Valdis Dombrovskis qal: “L-Ewropa qed tesperjenza l-iktar tkabbir b'saħħtu f'10 snin u dan se jkompli dis-sena u ta' wara.

Madankollu, qed jitfaċċaw riskji ġodda bħall-volatilità fi swieq globali finanzjarji u protezzjoniżmu kummerċjali.

Għandna nużaw iż-żminijiet tajba attwali biex insaħħu r-reżiljenza tal-ekonomiji tagħna.

Dan iffisser li għandna nibnu buffers fiskali, li jagħtu iktar spazju għall-manuvrar lill-pajjiżi ġaladarba jerġa' jonqos ir-ritmu ekonomiku.

Dan ifisser ukoll il-ħtieġa għal riformi strutturali li jippromwovu l-produttività, l-investiment, l-innovazzjoni u t-tkabbir inklużiv.”

Il-Kummissarju għall-Impjiegi, l-Affarijiet Soċjali, il-Ħiliet u l-Mobbiltà tal-Ħaddiema, Marianna Thyssen qalet: “Ir-rakkomandazzjonijiet ta' din is-sena enfasizzaw ħafna iktar minn qabel fuq kwistjonijiet soċjali, tal-impjiegi, u tal-edukazzjoni.

Dan juri d-determinazzjoni tal-Kummissjoni li tiffoka fuq l-implimentazzjoni tal-Pilastru Ewropew tad-Drittijiet Soċjali fl-Istati Membri kollha u fuq it-titjib tal-kundizzjonijiet tax-xogħol u l-ħajja għaċ-ċittadini Ewropej kollha.”

Il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, Pierre Moscovici qal: “Illum nersqu pass eqreb lejn li nħallu warajna il-legat tal-kriżi, hekk kif Franza toħroġ mill-Proċedura ta' Defiċit Eċċessiv wara disa' snin.

Għall-ewwel darba mill-ħolqien tal-munita unika, il-pajjiżi kollha taż-żona tal-euro se jkollhom defiċit taħt it-3 % tal-PDG fl-2018.

Kienu snin ta' politiki fiskali risponsabbli li wasslu lill-pajjiżi tal-UE sa dan il-punt, u għandna niżguraw li r-risponsabbiltà tibqa' l-punt kruċjali fil-futur ukoll.

Huwa għalhekk li aħna nibagħtu messaġġ qawwi lill-Ungerija u r-Rumanija li għandhom jieħdu azzjoni dis-sena u d-dieħla biex jirranġaw devjazzjoni sinjifikanti mill-miri fiskali tagħhom.

Il-prevenzjoni hija aħjar mill-kura, u ż-żmien li nipprevjenu problemi serji milli jitfaċċaw huwa issa li l-ekonomija hija b'saħħitha.”

Ir-rakkomandazzjonijiet speċifiċi għall-pajjiżi għall-2018

Ir-rakkomandazzjonijiet jiffukaw fuq it-tisħiħ tal-pedamenti għal tkabbir sostennibbli u inklużivi fuq medda twila.

Jibnu fuq l-analiżi komprensiva li twettqet mill-Kummissjoni fl-aħħar Rapporti tal-Pajjiż li enfasizzaw kwistjonijiet ta' legat f'xi Stati Membri li jirriżultaw mill-kriżi u l-isfidi finanzjarji għall-futur.

Il-kuntest ekonomiku mtejjeb jippermetti enfasi fuq sett imġedded ta' prijoritajiet, u din it-tieqa ta' opportunità għandha tintuża biex isir dak li hu meħtieġ f'kuntest domestiku, filwaqt li titqies l-interdipendenza mill-qrib tal-ekonomiji tal-UE, b'mod notevoli dawk fiż-żona tal-euro.

B'mod partikulari, il-Kummissjoni ssejjaħ lill-Istati Membri biex isegwu riformi strutturali li jtejbu l-ambjent tan-negozju u l-kundizzjonijiet għall-investiment, speċjalment permezz ta' riformi tas-suq tal-prodotti u tas-servizzi, b'appoġġ lill-innovazzjoni, it-titjib tal-aċċess ta' intrapriżi żgħar u ta' daqs medju għal finanzjament u l-ġlieda kontra l-korruzzjoni.

Stati Membri għandhom ukoll isaħħu wkoll ir-reżiljenza ekonomika fil-kuntest ta' sfidi fuq medda twila ta' żmien, bħalma huma xejriet demografiċi, il-migrazzjoni u t-tibdil fil-klima.

Ekonomiji reżiljenti biss jistgħu jiżguraw konverġenza ekonomika fit-tul u t-tnaqqis ta' differenzi.

Din is-sena, ir-rakkomandazzjonijiet jiddedikaw attenzjoni speċjali lil sfidi soċjali, iggwidati mill-Pilastru Ewropew tad-Drittijiet Soċjali li ġie pproklamat f'Novembru 2017.

Hemm enfasi partikolari fuq li jiġi żgurat il-forniment ta' ħiliet adegwati, l-effettività u l-adegwatezza tas-sistemi ta' protezzjoni soċjali u t-titjib tad-djalogu soċjali.

Irrakkomandaw li l-pajjiżi għandhom iwettqu riformi li jippreparaw il-forzi tax-xogħol tagħhom għall-futur, inklużi forom futuri tax-xogħol u diġitalizzazzjoni li qed tiżdied; inaqqsu inugwaljanzi fid-dħul; u joħolqu opportunitajiet ta' impjieg, b'mod partikulari għaż-żgħażagħ.

Progress li sar fl-implimentazzjoni ta' rakkomandazzjonijiet

Sa mill-bidu tas-Semestru Ewropew fl-2011, l-Istati Membri implimentaw bis-sħiħ jew għamlu xi progress jew inkella progress sostanzjali fuq iktar minn żewġ terzi tar-rakkomandazzjoni speċifiċi għall-pajjiż.

L-iktar li avvanzaw huwa fir-rigward ta' servizzi finanzjarji, u dan jirrifletti l-prijorità mogħtija lill-istabbilizzazzjoni tas-settur finanzjarju b'rispons għall-kriżi ekonomika u finanzjarja.

Kien hemm ukoll rata għolja ta' implimentazzjoni ta' riformi biex jiġi promoss il-ħolqien ta' impjiegi b'kuntratti permanenti u jindirizzaw is-segmentazzjoni tas-suq tax-xogħol.

Mill-banda l-oħra, ir-rakkomandazzjonijiet fil-qasam tas-saħħa u l-kura fit-tul u twessigħ tal-bażi tat-taxxa għadhom ma ġewx ittrattati bl-istess mod.

Jenħtieġu wkoll aktar sforzi biex titjieb l-inklużjoni u l-kwalità tal-edukazzjoni.

Skont il-mandat ta' din il-Kummissjoni, is-Semestru Ewropew sar iktar simplifikat u inklużiv, iżda r-rekord tal-Istati Membri fl-implimentazzjoni tar-rakkomandazzjonijiet xorta ma jilħaqx l-aspettattivi.

Biex tkompli tappoġġa lill-Istati Membri fl-implimentazzjoni ta' riformi maqbula, il-Kummissjoni qed tipproponi set imsaħħaħ ta' għodda baġitarja.

L-iżbilanċi makroekonomiċi jkomplu jiġu kkoreġuti

Il-korrezzjoni tal-iżbilanċi makroekonomiċi qed tkompli, iżda xi sorsi ta' żbilanċi għadhom mhux indirizzati u tfaċċaw riskji ġodda.

Filwaqt li defiċits fil-kont kurrenti ġew ikkoreġuti f'diversi pajjiżi, bilanċi favorevoli persistenti fi Stati Membri ġeneralment baqgħu l-istess.

Id-diżingranaġġ qed iseħħ b'pass irregolari, b'livelli tad-dejn privat, pubbliku u estern li għadu għoli f'xi Stati Membri.

It-tnaqqis konsistenti tad-dejn huwa kruċjali biex jitnaqqsu l-vulnerabilitajiet f'dawn il-pajjiżi.

F'għadd jikber ta' Stati Membri, l-isfidi marbuta ma' żidiet qawwija fil-prezzijiet tad-djar jeħtieġu monitoraġġ mill-qrib.

F'Marzu 2018, il-Kummissjoni kkonkludiet li tmien Stati Membri kienu qed jesperjenzaw żbilanċi (il-Bulgarija, Franza, il-Ġermanja, l-Irlanda, Spanja, in-Netherlands, il-Portugall u l-Iżvezja) u li tliet pajjiżi kienu qed jesperjenzaw żbilanċi eċċessivi (il-Kroazja, l-Italja u Ċipru).

Bħal fi snin preċedenti, monitoraġġ speċifiku se jsir għal kull wieħed minn dawn l-Istati Membri.

Dan se jippermetti lill-Kummissjoni sabiex issegwi l-azzjoni politika mill-qrib fil-kuntest tal-Proċedura ta' Żbilanċi Makroekonomiċi, bl-intensità ta' dan il-proċess ta' monitoraġġ tirrifletti l-iskala tal-isfidi u s-severità tal-iżbilanċi.

Analiżi tal-flessibbiltà skont regoli eżistenti tal-Patt ta' Stabbiltà u Tkabbir

Fl-2015, il-Kummissjoni ħarġet gwida dwar l-aħjar użu tal-flessibbiltà skont ir-regoli eżistenti tal-Patt ta' Stabbiltà u Tkabbir.

Abbażi ta' din il-gwida, Pożizzjoni Miftehma b'mod Komuni dwar il-Flessibbiltà kienet approvata mill-Kunsill tal-ECOFIN fl-2016.

Dan ħtieġ lill-Kummissjoni li tanalizza l-applikazzjoni tal-hekk imsejħa “klawżola ta' riforma strutturali” u “klawżola ta' investiment” sal-aħħar ta' Ġunju 2018.

L-analiżi kkonkludiet li l-għanijiet ewlenin tal-gwida tal-Kummissjoni u tal-Pożizzjoni Miftehma b'mod Komuni dwar il-Flessibbilità b'mod ġenerali intlaħqu.

L-esperjenza turi li l-prattika ta' din il-flessibbiltà ppermettiet li jintlaħaq il-bilanċ ġust bejn l-iżgurar ta' politika fiskali prudenti u l-istabilizzazzjoni tal-ekonomija.

Il-livell aggregat ta' defiċit fiż-żona tal-euro se jaqa' għal 0.7 % tal-PDG din is-sena, minn quċċata ta' 6.3 % tal-PDG fl-2009.

Il-proporzjoni bejn id-dejn u l-PDG huwa mistenni li jonqos minn 94.2 % fl-2014 għal 86.5 % fl-2018.

Għall-ġejjieni, dan l-approċċ jinkoraġġixxi lill-Istati Membri li jżidu l-isforz fiskali tagħhom fi żminijiet tajba biex jagħmlu l-ekonomiji tal-UE iktar reżiljenti.

Bl-espansjoni ekonomika tal-Ewropa fil-ħames sena tagħha, iż-żmien huwa ideali biex jinbnew il-buffers fiskali.

Gwida u deċiżjonijiet skont il-Patt ta' Stabbiltà u Tkabbir

Abbażi tal-valutazzjoni tal-Programmi ta' Stabbiltà u Konverġenza tal-2018, ir-rakkomandazzjonijiet speċifiċi għall-pajjiż jipprovdu gwida ta' politika fiskali għal Stati Membri fl-2019.

Il-Kummissjoni ħadet ukoll għadd ta' passi skont il-Patt ta' Stabbiltà u Tkabbir.

Il-Kummissjoni tirrakkomanda li l-Proċedura ta' Defiċit Eċċessiv tingħalaq għal Franza.

Dan iħalli biss Stati Membri wieħed (Spanja) fil-parti korrettiva tal-Patt, tnaqqis minn 24 pajjiż fl-2011.

Il-Kummissjoni adottat ukoll rapporti għall-Belġju u l-Italja skont l-Artikolu 126(3) TFUE li fihom tanalizza l-konformità tagħhom mal-kriterju tad-dejn tat-Trattat.

Fil-każ tal-Italja, l-analiżi tissuġġerixxi li l-kriterju tad-dejn għandu jiġi kkunsidrat kif inhu konformi miegħu attwalment, speċjalment peress li l-Italja nstabet b'mod ġenerali f'konformità mal-parti preventiva tal-Patt fl-2017.

Għall-Belġju, peress li m'hemmx evidenza suffiċjentament b'saħħitha li tikkonkludi li l-Belġju ma kkonformax mar-rekwiżiti tal-parti preventiva, ir-rapport ma setax jikkonkludi b'mod sħiħ jekk hemm konformità mal-kriterju tad-dejn jew le.

Is-sena d-dieħla l-Kummissjoni se terġa' tivvaluta l-konformità taż-żewġ pajjiżi mal-Patt ta' Stabbiltà u Tkabbir abbażi tad-data ex-post għall-2018, biex tiġi notifikata fir-Rebbiegħa 2019.

Il-Kummissjoni bagħtet twissija lill-Ungerija u lir-Rumanija dwar l-eżistenza ta' devjazzjoni sinifikanti mill-perkors ta' aġġustament lejn l-objettiv baġitarju ta' terminu medju (OTM) fl-2017.

Il-Kummissjoni tipproponi li l-Kunsill jadotta rakkomandazzjoni għar-Rumanija biex fl-2018 tieħu l-miżuri xierqa bl-għan li tikkoreġi din id-devjazzjoni sinifikanti.

Għar-Rumanija, li diġà tinsab soġġetta għal proċedura ta' devjazzjoni sinifikanti, il-Kummissjoni tirrakkomanda li l-Kunsill joħroġ deċiżjoni dwar azzjoni mhux effettiva u rakkomandazzjoni biex tieħu miżuri fl-2018 u fl-2019 biex tiġi kkoreġuta d-devjazzjoni sinifikanti.

Illum il-Kummissjoni qed tippubblika wkoll l-Opinjoni tagħha tal-Abbozz ta' Pjan Baġitarju (APB) aġġornat għal Spanja, billi dak li ġie ppreżentat f'Ottubru li għadda kien ibbażat fuq xenarju ta' “ebda bidla fil-politika”.

Il-Kummissjoni tqis li l-Abbozz ta' Pjan Baġitarju aġġornat mar-rekwiżiti skont il-Patt ta' Stabbiltà u Tkabbir, peress li t-tbassir tar-Rebbiegħa tal-Kummissjoni tal-2018 jbassar li d-defiċit nominali ta' Spanja se jkun taħt il-valur ta' referenza tat-Trattat ta' 3 % tal-PDG fl-2018.

Minkejja dan, l-Opinjoni tinnota li la l-mira tad-defiċit nominali u lanqas l-isforz fiskali li ntalbu fin-notifika tal-Kunsill tal-2016 ma huma mbassra li jintlaħqu din is-sena.

Il-kuntest

Ir-rakkomandazzjonijiet speċifiċi għall-pajjiż lill-Istati Membri huma aġġustati kull sena, biex jirriflettu l-progress li jkun sar u l-ambjent li qed jinbidel.

Il-kontenut tagħhom jirrifletti l-prijoritajiet usa' deskritti fid-Diskors tal-President dwar l-Istat tal-Unjoni u fl-Istħarriġ Annwali dwar it-Tkabbir.

Għal Stati Membri fiż-żona tal-euro, jirriflettu wkoll ir-rakkomandazzjoni għall-politika ekonomika fiż-żona tal-euro.

L-analiżi u l-gwida skont is-Semestru Ewropew huma koerenti mal-viżjoni fit-tul tal-istrateġija Ewropa 2020.

F'Marzu tal-2018, il-Kummissjoni ppreżentat l-analiżi dettaljata tagħha dwar is-sitwazzjoni ekonomika u soċjali ta' kull Stat Membru, fil-forma ta' Rapport tal-Pajjiż, bħala parti mill-Pakkett tax-Xitwa tas-Semestru Ewropew 2018.

Il-Kummissjoni daħlet fi djalogu intensiv mal-Istati Membri kemm f'livell tekniku kif ukoll politiku biex tibni fehma kondiviża dwar is-sejbiet fir-rapporti.

F'April, l-Istati Membri ppreżentaw il-Programmi ta' Riforma Nazzjonali tagħhom, kif ukoll aġġornament tal-istrateġiji fiskali tagħhom fil-forma ta' Programmi ta' Stabbiltà (għal Stati Membri fiż-żona tal-euro) jew Programmi ta' Konverġenza (għal Stati Membri li mhumiex fiż-żona tal-euro).

Ir-rakkomandazzjonijiet tal-lum huma bbażati fuq id-djalogi mal-Istati Membri, il-programmi ppreżentati x-xahar li għadda, l-informazzjoni mill-Eurostat u t-Tbassir Ekonomiku għar-Rebbiegħa 2018 tal-Kummissjoni, li għadu kif ġie ppubblikat.

Illum il-Kummissjoni ppubblikat ukoll ir-Rapport ta' Konverġenza għall-2018 li jevalwa l-progress tal-Istati Membri lejn l-aċċessjoni għaż-żona tal-euro u tkopri is-seba' pajjiżi li mhumiex fiż-żona tal-euro li huma legalment marbuta li jadottaw l-euro: il-Bulgarija, ir-Repubblika Ċeka, il-Kroazja, l-Ungerija, il-Polonja, ir-Rumanija u l-Iżvezja.

Il-passi li jmiss

Il-Kummissjoni tappella lill-Kunsill biex jadotta r-rakkomandazzjonijiet speċifiċi għall-pajjiżi, u lill-Istati Membri biex jimplimentawhom kompletament u tempestivament.

Il-ministri tal-UE jkunu mistennija li jiddiskutu r-rakkomandazzjonijiet speċifiċi tal-pajjiżi qabel ma l-Kapijiet tal-Istati u tal-Gvern tal-UE jkunu mistennija li japprovawhom.

Imbagħad ikun f'idejn l-Istati Membri li jimplimentaw ir-rakkomandazzjonijiet billi jindirizzawhom permezz tal-politiki ekonomiċi u baġitarji nazzjonali tagħhom matul l-2018-2019.

Aktar informazzjoni

Memo dwar il-Pakkett tar-Rebbiegħa tas-Semestru Ewropew 2018

Komunikazzjoni Introduttorja għar-rakkomandazzjonijiet speċifiċi għall-pajjiż 2018

Rakkomandazzjonijiet speċifiċi għall-pajjiż 2018

Proċedura ta' Defiċit Eċċessiv għal Franza

Proċedura ta' Devjazzjoni Sinjifikanti għall-Ungerija

Proċedura ta' Devjazzjoni Sinjifikanti għar-Rumanija

Rapport tal-Artikolu 126.3 għall-Belġju

Rapport tal-Artikolu 126.3 għall-Italja

Opinjoni dwar l-Abbozz ta' Pjan Baġitarju aġġornat għal Spanja

Skeda informattiva dwar ċifri ewlenin soċjali u ta' impjieg

Stqarrija għall-istampa dwar ir-Rapport ta' Konverġenza 2018

It-Tbassir Ekonomiku Ewropej tar-Rebbiegħa 2018

Kalendarju tas-Semestru Ewropew

Rakkomandazzjoni għaż-Żona tal-Euro 2018

Il-Pakkett tax-Xitwa tas-Semestru Ewropew 2018

Kommunikazzjoni dwar ir-Rapporti tal-Pajjiż 2018

Rapporti tal-Pajjiż 2018

Il-Pakkett tal-Ħarifa tas-Semestru Ewropew 2017: Naħdmu għat-tkabbir sostenibbli u inklużiv

Rapport dwar il-Mekkaniżmu ta' Twissija 2018

L-Istħarriġ Annwali dwar it-Tkabbir tal-2018

Il-Pilastru Ewropew tad-Drittijiet Soċjali

Il-governanza ekonomika tal-UE spjegata

Segwi lill-Viċi President Dombrovskis fuq Twitter: @VDombrovskis

Segwi lill-Kummissarju Thyssen fuq Twitter: @mariannethyssen

Segwi lill-Kummissarju Moscovici fuq Twitter: @Pierremoscovici

Segwi lil DĠ ECFIN fuq Twitter: @ecfin


Il-Kummissjoni tipproponi regoli ġodda għall-OLAF bħala sieħeb mill-qrib tal-Uffiċċju tal-Prosekutur Pubbliku Ewropew

Il-ħolqien ta' Uffiċċju tal-Prosekutur Pubbliku Ewropew (UPPE) jirrappreżenta l-bidu ta' fażi ġdida fil-ġlieda kontra l-frodi li tolqot il-baġit tal-UE.

F'dan il-kuntest, il-Kummissjoni Ewropea llum qed tipproponi li temenda r-Regolament (UE), Euratom 883/2013 f'dak li jirrigwarda l-investigazzjonijiet li jmexxi l-Uffiċċju Ewropew Kontra l-Frodi (OLAF) L-emenda tfittex li tiggarantixxi li l-OLAF ikun mgħammar biex jaħdem mill-qrib mal-UPPE sabiex jidentifika u jinvestiga l-fordi madwar l-UE.

It-tibdiliet li qed jiġu proposti se jiddefinixxu wkoll l-għodod tal-OLAF biex imexxi investigazzjonijiet amministrattivi bil-għan li tiġi ggarantita l-effikaċja tagħhom.

Dan jirrigwarda b'mod partikolari l-kontrolli u l-ispezzjonijiet, l-aċċess għal informazzjoni dwar kontijiet bankarji, kif ukoll l-għodod biex jikkumbattu l-frodi tal-VAT.

“Il-baġit verament jirrigwarda l-valur miżjud tal-UE.

Irridu nkunu żguri li kull ċenteżmu jintefaq għall-ġid taċ-ċittadini tagħna.

Dan ifisser li l-ġlieda kontra l-frodi u l-korruzzjoni trid issir b'aktar enerġija minn qatt qabel.

Irridu niggarantixxu li l-OLAF ikun adatt għall-iskop tiegħu u li jaħdem flimkien mal-UPPE b'mod fluwidu u effiċjenti.

Hemm bżonn li jkollna OLAF b'saħħtu li jikkomplementa l-approċċ tal-UPPE fil-liġi kriminali permezz ta' investigazzjonijiet amministrattivi robusti,” qal Günther H. Oettinger, il-Kummissarju Ewropew għall-Baġit u r-Riżorsi Umani.

L-UPPE se jkollu s-saħħa jinvestiga u jipproċessa dawk il-kawżi kriminali li jolqtu l-baġit tal-UE, bħall-korruzzjoni jew il-frodi bil-fondi tal-UE, jew il-frodi transfruntiera tal-VAT.

Il-proposta tal-lum biex jiġi emendat ir-Regolament 883/2013 għandha l-għan li tiggarantixxi li l-OLAF isir sieħeb mill-qrib u affidabbli tal-UPPE, kif ukoll li jkompli jwettaq investigazzjonijiet amministrattivi biex jikkomplementaw ix-xogħol tal-UPPE.

Għaldaqstant, l-OLAF se jkompli jkollu rwol essenzjali fil-protezzjoni tal-interessi finanzjarji tal-Unjoni.

L-UPPE u l-OLAF se jaħdmu fi sħubija mill-qrib sabiex jiżguraw – permezz tal-mandati distinti iżda kumplimentari tagħhom – li jintużaw il-mezzi kollha disponibbli fil-ġlieda kontra l-frodi u għall-ħarsien ta' flus il-kontribwenti.

Fl-Istati Membri li qed jipparteċipaw fl-UPPE, l-investigazzjonijiet tal-OLAF se jiffukaw, permezz ta' miżuri amministrattivi, fuq l-iffaċilitar tal-ikurpru amministrattiv u fuq il-prevenzjoni milli ssir aktar ħsara lill-finanzi tal-UE.

Dan se jissupplementa l-approċċ tal-UPPE għal-liġi kriminali, fejn xieraq f'konsultazzjoni mill-qrib mal-UPPE.

Meta l-OLAF jiskopri l-possibbiltà ta' reati kriminali, se jirrapportahom mingħajr dewmien lill-UPPE, u se jagħti appoġġ lill-investigazzjonijiet tal-UPPE meta dan jitolbu.

L-OLAF se jkompli jinvestiga wkoll l-irregolaritajiet mhux frawdolenti (li fir-rigward tagħhom l-UPPE mhux se jkollu l-kompetenza) fl-Istati Membri kollha.

Fl-2016, dawn kienu jirrappreżentaw 93 % tal-irregolaritajiet kollha rrappurtati, b'impatt finanzjarju ta' madwar EUE 2.58 biljun [1].

Barra minn hekk, l-OLAF se jkompli jinvestiga l-frodi u l-korruzzjoni fl-Istati Membri li ma jipparteċipawx fl-UPPE.

Għal dan il-għan, il-proposta tintroduċi d-dispożizzjonijiet meħtieġa fil-qafas legali tal-OLAF li jirregolaw l-iskambju ta' informazzjoni mal-UPPE, jagħtu appoġġ lill-investigazzjonijiet tal-UPPE, jiżguraw li jkun hemm kumplimentarjetà ta' azzjoni u li ma jkunx hemm xogħol doppju ta' investigazzjoni.

Barra minn hekk, l-emenda tipprevedi għadd ta' kjarifiki limitati iżda importanti li se jsaħħu l-effikaċja tal-investigazzjonijiet amministrattivi tal-OLAF, fuq il-bażi tal-evalwazzjoni li għamlet il-Kummissjoni dan l-aħħar.

L-attenzjoni hija fuq oqsma konkreti fejn, illum, in-nuqqas ta' ċarezza fir-Regolament attwali joħloq ostakli li ma jippermettux li l-investigazzjonijiet tal-OLAF ikunu effikaċi.

L-emenda tinkludi regoli sabiex isir titjib fil-mod kif isiru l-kontrolli u l-ispezzjonijiet fil-post, li huma fil-qalba tal-poteri tal-OLAF u ta' importanza kbira sabiex tinkixef l-evidenza meħtieġa biex tiġi kkonfermata jew le l-kondotta illegali sospetta.

L-emenda tipprevedi li l-OLAF jingħata aċċess għal informazzjoni dwar kontijiet bankarji sabiex ikun jista' jidentifika l-flussi tal-flus fil-forom ta' frodi li dejjem qed isiru aktar sofistikati, u sabiex l-OLAF jingħata l-għodod meħtieġa biex iwettaq il-mandat tiegħu fil-qasam tal-VAT.

Sfond

Il-proposta tal-lum hija pass ieħor fl-isforzi tal-Kummissjoni biex issaħħaħ il-protezzjoni tal-interessi finanzjarji tal-Unjoni, wara li fl-2017 ġew adottati żewġ Atti leġiżlattivi importanti ħafna – ir-Regolament li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (“l-UPPE”)[2] u d-Direttiva dwar il-ġlieda kontra l-frodi tal-interessi finanzjarji tal-Unjoni permezz tal-liġi kriminali[3].

[1]Rapport tal-Kummissjoni lill-Parlament Ewropew u lill-Kunsill: Il-Protezzjoni tal-interessi finanzjarji tal-Unjoni Ewropea - Il-ġlieda kontra l-frodi, Rapport Annwali 2016, COM(2017)383 tal-20.07.2017.

[2] Ir-Regolament tal-Kunsill (UE) 2017/1939 tat-12 ta' Ottubru 2017 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (“l-UPPE”) (ĠU L 283, 31.10.2017, p. 1–71).

[3] Id-Direttiva (UE) 2017/1371 tal-Parlament Ewropew u tal-Kunsill tal-5 ta' Lulju 2017 dwar il-ġlieda kontra l-frodi tal-interessi finanzjarji tal-Unjoni permezz tal-liġi kriminali (ĠU L 198, 28.7.2017, p. 29–41).


L-Unjoni tas-Sigurtà: Il-Kummissjoni tilqa' l-ftehim dwar il-proposta tagħha biex jiġu indirizzati l-flussi illegali tal-flus

Il-Kummissjoni hija sodisfatta bil-ftehim li ntlaħaq illum mill-Istati Membri tal-UE u mill-Parlament Ewropew dwar miżuri ewlenin għall-kontroll tal-flussi illegali tal-flus ġewwa u barra l-UE.

Ir-regoli rinfurzati jikkumplementaw ir-regoli tal-UE kontra l-ħasil tal-flus u huma parti mill-Aġenda Ewropea dwar is-Sigurtà u jiġġieldu kontra l-finanzjament tat-terroriżmu.

Id-deċiżjoni tal-lum ittieħdet wara l-aħħar ċiklu ta' negozjati llejla fi Brussell.

Kontrolli aktar stretti fuq flussi ta' flus kbar isaħħu l-kapaċità tal-UE biex tindirizza l-ħasil tal-flus, tiġġieled kontra t-terroriżmu u l-kriminalità organizzata, u jagħmluha aktar diffiċli għat-terroristi u l-kriminali biex jiffinanzjaw l-attivitajiet tagħhom.

It-twaqqif tas-sorsi ta' finanzjament huwa wieħed mill-aktar mezzi effettivi biex jitwaqqfu l-attakki terroristiċi u l-attivitajiet kriminali potenzjali fl-UE u fid-dinja kollha.

Filwaqt li jilqa' l-ftehim politiku, Pierre Moscovici, il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, qal: “Qed immorru lil hinn minn qatt qabel fil-ġlieda kontra l-ħasil tal-flus u t-terroriżmu, bl-għan li niżguraw soċjetà aktar sikura.

Qed nirreaġixxu għall-aspettattivi taċ-ċittadini tagħna, li bir-raġun huma irrabjati minħabba l-kriminali u l-attività terroristika f'artna.

Nesprimi s-sodisfazzjon tiegħi bil-ftehim tagħna tal-lum biex titrażżan iċ-ċirkomvenzjoni tal-kontrolli tal-flus fil-fruntieri esterni tal-UE.”

Filwaqt li l-miżuri miftiehma llum se jgħinu biex jiġi żgurat li l-flussi illegali tal-flus ma jkunux jistgħu jaslu f'idejn il-kriminali li joperaw fl-UE, ma jimponux restrizzjonijiet fuq il-livelli tal-pagamenti fi flus kontanti fl-Istati Membri.

L-elementi ewlenin tar-regoli l-ġodda se:

Il-kuntest

Ir-regoli attwali dwar il-moviment tal-flus kontanti ġewwa l-UE u 'l barra mill-UE, magħrufa bħala “ir-Regolament dwar il-Kontrolli fuq Flus Kontanti”, ilhom japplikaw mill-2007 u huma parti integrali tal-qafas tal-UE dwar il-Ġlieda kontra l-Ħasil tal-Flus (ĠĦF) u l-Finanzjament tat-Terroriżmu (FT).

Taħt din il-leġiżlazzjoni, il-vjaġġaturi li jidħlu fl-UE jew joħorġu mill-UE huma legalment obbligati jiddikjaraw l-ammonti ta' flus kontanti ta' €10,000 jew aktar (jew l-ekwivalenti ta' dan f'muniti oħra jew strumenti negozjabbli għall-portatur) lill-awtoritajiet doganali.

Il-ftehim tal-lum jestendi dan l-obbligu għall-komoditajiet bħad-deheb u għall-kards bi ħlas antiċipat.

L-avvenimenti reċenti wrew li t-terroristi irnexxielhom isibu modi biex jevitaw ir-regoli dwar l-kontrolli tal-flus kontanti.

L-organizzazzjonijiet kriminali li l-attivitajiet illegali tagħhom jiġġeneraw volumi kbar ta' flus kontanti m'għandhomx ikunu jistgħu jieħdu vantaġġ mil-lakuni fis-sistema attwali biex jiċċaqilqu u jaħslu flushom.

Il-passi li jmiss

Issa l-ftehim proviżorju irid jiġi approvat b'mod formali mill-Parlament Ewropew u mill-Kunsill tal-UE.

Wara l-approvazzjoni, ir-regolament jiġi ppubblikat f'Il-Ġurnal Uffiċjali tal-UE u jidħol fis-seħħ 20 jum wara.

Għal aktar informazzjoni

SKEDA INFORMATTIVA: L-Unjoni tas-Sigurtà – Ewropa li tipproteġi

MEMO dwar il-proposta tal-Kummissjoni biex jiġu aġġornati r-regoli tal-UE dwar il-kontrolli tal-flus kontanti (Diċembru 2016)

Il-paġna web tal-Kummissjoni dwar il-kontrolli tal-flus kontanti


Baġit tal-UE għall-2019: Il-Kummissjoni tipproponi baġit iffukat fuq il-kontinwità u t-twettiq – għat-tkabbir, is-solidarjetà, is-sigurtà

Il-Kummissjoni llum ipproponiet l-abbozz tal-Baġit tal-UE għall-2019 b'EUR 166 biljun f'impenji, li jikkorrispondi għal żieda ta' 3 % fuq l-2018, li jinvesti f'ekonomija Ewropea aktar b'saħħitha u aktar reżiljenti u jippromwovi s-solidarjetà u s-sigurtà fuq iż-żewġ naħat tal-fruntieri tal-UE.

Dan il-baġit huwa s-sitt wieħed taħt il-baġit attwali fit-tul tal-UE 2014-2020 u jopera fil-limitazzjonijiet stipulati fih.

Huwa mfassal biex jottimizza l-finanzjament għall-programmi eżistenti kif ukoll l-inizjattivi l-ġodda u biex tingħata spinta lill-valur miżjud Ewropew f'konformità mal-prijoritajiet tal-Kummissjoni Juncker.

Il-Kummissarju Günther H. Oettinger, inkarigat mill-Baġit u mir-Riżorsi Umani, qal: “Aħna qed nipproponu baġit ambizzjuż li jkompli jappoġġa l-prijoritajiet tagħna, b'mod partikolari fuq l-investiment, l-impjiegi, iż-żgħażagħ, il-migrazzjoni, is-solidarjetà u s-sigurtà, u li jwassal għal Valur Miżjud Ewropew għaċ-ċittadini tagħna.Għandna bżonn l-istabbiltà għall-UE u ninsab ħerqan li jintlaħaq ftehim mal-Parlament u l-Kunsill malajr kemm jista' jkun.”

Il-proposta hija bbażata fuq il-premessa li r-Renju Unit, wara joħroġ mill-UE fit-30 ta' Marzu 2019, se jkompli jikkontribwixxi u jipparteċipa fl-implimentazzjoni tal-baġit tal-UE sa tmiem l-2020 bħala Stat Membru.

Il-Parlament Ewropew u l-Istati Membri tal-Unjoni Ewropea issa se jiddiskutu flimkien din il-proposta.

Aktar kmieni dan ix-xahar, il-Kummissjoni Ewropea ppreżentat il-proposta tagħha għal approċċ prammatiku u modern fit-tul tal-baġit għall-perjodu 2021-2027.

Spinta lill-ekonomija Ewropea

Il-flus bħala appoġġ speċifiku għat-tkabbir ekonomiku se jilħqu total ta' kważi EUR 80 biljun f'impenji fl-2019.

Dan jinkludi żidiet f'numru ta' programmi ewlenin:

EUR 12.5 biljun (+8.4 % fuq l-2018) għar-riċerka u l-innovazzjoni permezz ta' Orizzont 2020, inklużi EUR 194 miljun għal Impriża Konġunta Ewropea ġdida tal-Informatika ta' Prestazzjoni Għolja;

EUR 2.6 biljun għall-edukazzjoni permezz ta' Erasmus+ (+10.4 % fuq l-2018);

EUR 3.8 biljun għall-Faċilità Nikkollegaw l-Ewropa (CEF) (+36,4 % fuq l-2018) għal netwerks tal-infrastruttura;

ammont ulterjuri ta' EUR 233.3 miljun għall-Inizjattiva favur l-Impjieg taż-Żgħażagħ biex jiġi mwieżna n-nies li jgħixu f'reġjuni fejn il-qgħad fost iż-żgħażagħ huwa għoli, li għandha tiġi ppareġġata b'fondi mill-Fond Soċjali Ewropew;

Il-Kummissjoni tistenna l-programmi tal-politika ta' koeżjoni 2014-2020 biex jilħqu veloċità kostanti fl-2019 wara sinjali inkoraġġanti fi tmiem is-sena li għaddiet ta' EUR 57 biljun (+ 2.8 % meta mqabbel mal-2018) u l-finanzjament għall-politika agrikola li jibqa' stabbli fil-livell ta' madwar EUR 60 biljun (+1.2 % meta mqabbel mal-2018).

Is-sigurtà fi ħdan il-fruntieri tal-UE u lil hinn minnhom

Minkejja l-limitazzjonijiet tal-baġit fit-tul tal-UE 2014-2020, il-Kummissjoni qed tuża kull flessibilità fil-baġit biex tiżgura li l-migrazzjoni u l-kwistjonijiet ta' ġestjoni tal-fruntieri jirċievu attenzjoni speċifika għal darb'oħra din is-sena:

ir-riforma tas-sistema Ewropea komuni tal-ażil biex tiġi żgurata politika tal-ażil aktar effiċjenti, ġusta u umana;

Sistema ġdida ta' Dħul u Ħruġ sabiex tissaħħaħ il-ġestjoni tal-fruntieri,

it-tisħiħ tal-Gwardja Ewropea tal-Fruntiera u tal-Kosta, l-Aġenzija tal-UE għall-Ażil, u l-aġenziji l-oħra li jaħdmu fuq kwistjonijiet ta' fruntieri u viża;

EUR 1.5 biljun addizzjonali għall-Faċilità għar-Refuġjati fit-Turkija biex ikomplu jiġu pprovduti l-ikel, l-edukazzjoni u l-akkomodazzjoni għal dawk li qed jaħarbu l-gwerer fis-Sirja u bnadi oħra (EUR 500 miljun oħra se jiġu pprovduti diġà mill-baġit attwali tal-2018, u għal din ir-raġuni, il-Kummissjoni qed tipproponi wkoll li temenda dan tal-aħħar);

l-implimentazzjoni ta' żewġ inizjattivi ewlenin: il-Qafas ta' Sħubija ma' pajjiżi terzi bl-Aġenda Ewropea dwar il-Migrazzjoni u l-Fond Ewropew għall-Iżvilupp Sostenibbli (EFSD) biex jindirizza l-kawżi ewlenin tal-migrazzjoni.

Nappoġġaw inizjattivi ġodda

Minbarra li nikkonsolidaw l-isforzi tal-passat, dan l-abbozz tal-baġit jinkludi wkoll appoġġ għal inizjattivi ġodda:

EUR 103 miljun għall-Korp Ewropew ta' Solidarjetà, biex joħloq opportunitajiet għaż-żgħażagħ biex jagħmlu volontarjat jew xogħol fi proġetti f'pajjiżhom stess jew barra minn pajjiżhom;

EUR 11-il miljun għall-ħolqien ta' Awtorità Ewropea dwar ix-Xogħol, li se tgħin biex tiżgura mobilità ġusta tal-forza tax-xogħol fis-suq intern, u tissimplifika l-kooperazzjoni bejn l-awtoritajiet nazzjonali;

EUR 40 miljun għall-estensjoni tal-Programm ta' Appoġġ għal Riforma Strutturali li jiffoka fuq l-implimentazzjoni ta' riformi strutturali fl-Istati Membri;

EUR 245 miljun għat-twaqqif ta' Programm Ewropew għall-Iżvilupp fl-Industrija tad-Difiża li jappoġġa l-industrija tad-difiża tal-Ewropa u tersaq lejn Unjoni tad-Difiża Ewropea;

EUR 150 miljun biex tissaħħaħ ir-reazzjoni għat-terremoti, in-nirien u diżastri oħra fl-Ewropa permezz ta' riżerva tal-kapaċitajiet tal-protezzjoni ċivili fil-livell tal-UE, inkluż tagħmir u timijiet “rescEU”;

EUR 5 miljun huma ddedikati għall-ħolqien tal-Uffiċċju tal-Prosekutur Pubbliku Ewropew il-ġdid li jipprosegwixxi kriminalità transfruntiera, inklużi l-frodi, il-ħasil tal-flus u l-korruzzjoni.

Se jittieħdu aktar passi sabiex jiġu protetti individwi u kumpaniji kontra l-attakki ċibernetiċi.

Il-kuntest

L-abbozz tal-Baġit tal-UE għall-2019 jinkludi żewġ ammonti għal kull programm li għandu jiġi ffinanzjat — l-impenji u l-pagamenti.

“L-impenji” jirreferu għall-finanzjament li jista' jkun hemm qbil dwaru permezz ta' kuntratti f'sena speċifika; "il-pagamenti" jirreferu għall-flus li effettivament jitħallsu.

L-abbozz tal-Baġit tal-UE għall-2019 propost jammonta għal EUR 166 biljun f'impenji (+3 % meta mqabbel mal-2018) u EUR 149 biljun f'pagamenti (+3 % fuq l-2018).

B'mod ġenerali, il-baġit tal-UE huwa primarjament baġit ta' investiment.

Dan jammonta għal madwar 1 % tal-ING tal-UE u jirrappreżenta madwar 2 % tan-nefqa pubblika kollha tal-UE, u għandu l-għan li jikkomplementa l-baġits nazzjonali u l-prijoritajiet tal-implimentazzjoni li l-membri kollha tal-UE jkunu qablu fuqhom.

L-artikoli tal-abbozz tal-Ftehim tal-Irtirar miftehma bejn in-negozjaturi tar-Renju Unit u tal-Unjoni dwar is-saldu finanzjarju jipprevedu li r-Renju Unit se jkompli “jikkontribwixxi u jipparteċipa fl-implimentazzjoni tal-baġits tal-Unjoni” daqslikieku kien membru sħiħ matul il-perjodu tranżitorju[1].

Għalhekk, l-abbozz tal-baġit tal-UE tal-2019 huwa ppreżentat fuq il-bażi ta' dan.

Għal aktar tagħrif

Abbozz tal-Baġit tal-UE għall-2019 – Mistoqsijiet u Tweġibiet

L-abbozz tal-baġit tal-UE għall-2019 dokumenti

Abbozz ta' Baġit Emendatorju Nru 3/2018

[1] Abbozz ta' Ftehim dwar il-ħruġ tar-Renju Unit tal-Gran Brittanja u l-Irlanda ta' Fuq mill-Unjoni Ewropea u l-Komunità Ewropea tal-Enerġija Atomika, TF50 (2018) 35, 19 ta' Marzu 2018


Nibnu Ewropa aktar b'saħħitha: inizjattivi ġodda biex ikompli jissaħħaħ ir-rwol tal-politiki taż-żgħażagħ, l-edukazzjoni u l-kultura

Il-Kummissjoni qed tavvanza x-xogħol biex tibni Żona Ewropea tal-Edukazzjoni sal-2025, tirrinforza d-dimensjoni kulturali tal-Unjoni Ewropea u ssaħħaħ il-parteċipazzjoni taż-żgħażagħ, b'sett ġdid ta' miżuri, inklużi Strateġija għaż-Żgħażagħ ġdida u Aġenda ġdida għall-Kultura.

L-inizjattivi għandhom l-għan li jsaħħu l-mobbiltà fl-apprendiment u l-opportunitajiet edukattivi fl-UE, jagħtu s-setgħa liż-żgħażagħ, b'mod partikolari billi jħeġġuhom jieħdu sehem fil-ħajja ċivika u demokratika, u jisfruttaw il-potenzjal tal-kultura għall-progress soċjali u t-tkabbir ekonomiku fl-Ewropa.

Il-Viċi President għall-Impjiegi, it-Tkabbir, l-Investiment u l-Kompetittività, Jyrki Katainen stqarr: “Illum qed nieħdu aktar passi biex jissaħħu l-politiki taż-żgħażagħ, il-kultura u l-edukazzjoni fl-UE.

Wara l-laqgħa tal-Mexxejja tas-sena li għaddiet dwar l-edukazzjoni u l-kultura fis-Summit Soċjali ta' Gothenburg u l-Kunsill Ewropew ta' Diċembru, ippreżentajna malajr l-ewwel sett ta' inizjattivi kemm biex nindirizzaw il-kompetenzi ewlenin għall-apprendiment tul il-ħajja, il-ħiliet diġitali kif ukoll biex inrawmu valuri komuni u edukazzjoni inklużiva.

It-tieni sett ta' inizjattivi li qed nippreżentaw illum imorru pass aktar minn hekk, billi jiffokaw fuq l-apprendiment għall-mobbiltà, iż-żgħażagħ, l-edukazzjoni bikrija tat-tfal, l-apprendiment ta' lingwi barranin u l-kultura – li huma kollha elementi importanti għall-futur tal-Ewropa.”

Il-Kummissarju għall-Edukazzjoni, iż-Żgħażagħ, l-Isport u l-Kultura, Tibor Navracsics, qal: “L-edukazzjoni, il-kultura u l-politika taż-żgħażagħ għandhom rwol ċentrali fil-bini ta' Ewropa reżiljenti, kompetittiva u koeżiva għall-futur.

Flimkien mal-ewwel pakkett adottat f'Jannar, il-proposti li qed inressqu llum juru li l-Kummissjoni qed taħdem bla heda biex tikseb sett ta' miri ambizzjużi flimkien mal-Istati Membri.

Dawn l-azzjonijiet se jgħinu biex iwittu t-triq lejn Żona Ewropea għall-Edukazzjoni filwaqt li tissaħħaħ identità Ewropea u l-għoti tas-setgħa lin-nies, speċjalment iż-żgħażagħ.”

Għandha tingħata aktar attenzjoni għall-edukazzjoni, it-taħriġ, iż-żgħażagħ u l-kultura fil-livell tal-UE biex iż-żgħażagħ ikunu jistgħu jilħqu l-potenzjal sħiħ tagħhom.

L-investiment fil-ħiliet, il-kompetenzi u l-għarfien iwasslu għall-innovazzjoni, il-kompetittività u r-reżiljenza.

L-inizjattivi ppreżentati llum se jgħinu sabiex żgħażagħ minn kull sfond jingħataw aktar prospetti promettenti u se jgħinuhom jieħdu rwol aktar attiv fis-soċjetà.

Il-Kummissjoni llum qed tippreżenta pakkett li jinkludi:

Bħala parti mill-inizjattivi mħabbrin illum, qed ikompli x-xogħol fuq aspetti oħra tal-iżvilupp taż-Żona Ewropea għall-Edukazzjoni sal-2025.

Il-Komunikazzjoni li tħaddan kollox dwar “Bini ta' Ewropa aktar b'Saħħitha” tiddeskrivi pjanijiet għal Kard Ewropea tal-Istudenti mfassla biex tingħata spinta lill-mobbiltà tal-apprendiment billi jitnaqqsu l-piżijiet amministrattivi u l-ispejjeż għall-istudenti u l-istituzzjonijiet ta' edukazzjoni u taħriġ.

Il-Kummissjoni qed tippjana biex timplimentaha sal-2021 bħala simbolu ċar tal-identità għall-istudenti Ewropej.

Il-Komunikazzjoni tenfasizza wkoll il-ħidma li qed titwettaq mal-Istati Membri u s-settur edukattiv biex jiġu żviluppati l-Universitajiet Ewropej.

Dawn l-Universitajiet Ewropej li jikkonsistu f'netwerks ikkaratterizzati minn approċċ minn isfel għal fuq ta' universitajiet eżistenti se jsaħħu l-kooperazzjoni transfruntiera permezz ta' strateġiji istituzzjonali fit-tul.

Huma se jippromwovu l-innovazzjoni u l-eċċellenza, ikabbru l-mobbiltà tal-istudenti u l-għalliema u jiffaċilitaw l-apprendiment tal-lingwi.

Dan għandu jgħin ukoll biex l-edukazzjoni għolja Ewropea ssir aktar kompetittiva.

Il-Kummissjoni għandha l-għan li tniedi proġetti pilota fl-2019 u fl-2020 taħt il-programm Erasmus+ qabel l-implimentazzjoni sħiħa tal-inizjattiva fl-2021.

Se jiġu żviluppati wkoll azzjonijiet oħra sabiex jiġu appoġġjati l-apprendiment tul il-ħajja u l-approċċ immexxi mill-innovazzjoni għall-edukazzjoni u t-taħriġ.

Pereżempju l-Kummissjoni se tipproponi biex tappoġġja t-twaqqif ta' Ċentri ta' Eċċellenza tal-Edukazzjoni u tat-Taħriġ Vokazzjonali li se jippromwovu rwol attiv għall-edukazzjoni u t-taħriġ vokazzjonali fl-iżvilupp ekonomiku lokali u reġjonali.

L-ewwel riżultati tal-istħarriġ tal-Ewrobarometru juru l-opinjonijiet tal-Ewropej dwar inizjattivi ewlenin maħsubin biex tinbena Żona Ewropea ta' Taħriġ.

Dan juri li aktar minn disa' persuni minn kull għaxra li wieġbu fil-pajjiżi kollha jaħsbu li jkun utli li tingħata l-opportunità lill-istudenti li jaħdmu ma' nies minn pajjiżi oħrajn fuq proġetti innovattivi, f'netwerks ta' universitajiet Ewropej.

Dan juri wkoll li 84% taż-żgħażagħ mistħarrġa jixtiequ jtejbu l-għarfien ta' lingwa li digà tgħallmuha, u li minn dawn 77% jixtiequ jitgħallmu lingwa ġdida.

Kuntest

Fl-2016, il-mexxejja tal-UE appoġġjaw il-bżonn għal azzjoni b'appoġġ għaż-żgħażagħ.

Fil-pjan ta' direzzjoni ta' Bratislava, huma impenjaw ruħhom li joħolqu opportunitajiet aħjar għaż-żgħażagħ, bħal pereżempju l-Inizjattiva għaż-Żgħażagħ, inkluż il-Korp Ewropew ta' Solidarjetà.

Il-Kummissjoni issa qed tipproponi biex iġġedded l-Istrateġija għaż-Żgħażagħ biex jiġi żgurat li ż-żgħażagħ jistgħu jaqdu dmirhom fil-bini tal-futur tal-Ewropa.

Il-Kapijiet ta' Stat u ta' Gvern iddiskutew l-edukazzjoni, it-taħriġ u l-kultura f'Gothenburg f'Novembru 2017, is-Summit Soċjali ggwidat mill-Komunikazzjoni tal-Kummissjoni “Tisħiħ tal-identità Ewropea permezz tal-Edukazzjoni u l-Kultura,” li tistabbilixxi viżjoni ta' Żona Ewropea ta' Taħriġ u t-tħabbir ta' Aġenda Ġdida għall-Kultura.

Dan wassal għall-konklużjonijiet tal-Kunsill Ewropew tal-14 ta' Diċembru 2017, li jitlob lill-Istati Membri, lill-Kunsill u lill-Kummissjoni jmexxu 'l quddiem l-aġenda diskussa f'Gothenburg.

Il-Kunsill Ewropew enfasizza wkoll is-Sena Ewropea tal-Wirt Kulturali 2018 bħala opportunità biex tiżdied is-sensibilizzazzjoni dwar l-importanza soċjali u ekonomika tal-kultura u l-patrimonju.

Għal Aktar Informazzjoni

Mistoqsijiet u Tweġibiet

Edukazzjoni (inkluża skeda informattiva)

Kultura (inkluża skeda informattiva)

Żgħażagħ (inkluża skeda informattiva)

L-Ewrobarometru dwar iż-Żona Ewropea tal-Edukazzjoni


Il-Kummissjoni tilqa' l-awtorizzazzjoni biex jinbdew negozjati dwar il-kummerċ mal-Awstralja u n-New Zealand

Il-Kummissjoni tilqa' l-adozzjoni tal-lum mill-Kunsill tad-direttivi ta' negozjar għal ftehimiet ta' kummerċ ħieles mal-Awstralja u man-New Zealand.

It-tħejjijiet – li kienu jinkludu valutazzjoni tal-impatt għaż-żewġ ftehimiet – issa tlestew u jistgħu jibdew in-negozjati formali.

Il-President tal-Kummissjoni Ewropea, Jean-Claude Juncker qal: “Dawn il-ftehimiet se jibnu fuq il-ftehimiet ta' suċċess reċenti mal-Kanada, mal-Ġappun, ma' Singapor, mal-Vietnam, kif ukoll mal-Messiku fost l-oħrajn, u jespandu l-alleanza ta' sħab impenjati favur kummerċ globali miftuħ u bbażat fuq ir-regoli.

Kummerċ miftuħ għandu jimxi id f'id ma' tiswir tal-politika miftuħ u inklużiv.

Huwa għalhekk li l-Kummissjoni ppubblikat l-abbozzi ta' mandati ta' negozjati mal-Awstralja u man-New Zealand meta pproponiet lill-Kunsill biex tiftaħ dawn in-negozjati.

Dawn il-ftehimiet se jkunu nnegozjati bl-akbar trasparenza u nistennew li l-Istati Membri jżommu dan il-livell għoli ta' trasparenza.”

Il-Kummissarju għall-Kummerċ, Cecilia Malmström, qalet: “Din hija aħbar tajba ħafna.

Aħna ħerqana li nżidu lill-Awstralja u lin-New Zealand maċ-ċirku li dejjem qed jikber ta' sħab kummerċjali b'relazzjonijiet mill-qrib mal-UE.

Aħna diġà qegħdin qrib xulxin f'termini tal-valuri komuni u tal-perspettiva miftuħa, globali tagħna.

Flimkien, aħna issa se ninnegozjaw ftehimiet kummerċjali fejn jirbaħ kulħadd li joħolqu opportunitajiet ġodda għan-negozji tagħna, filwaqt li jissalvagwardjaw standards għolja f'oqsma ewlenin bħall-iżvilupp sostenibbli.

Ninsab ħerqan li nżur Canberra u Wellington fil-ġimgħat li ġejjin biex inniedi b'mod uffiċjali n-negozjati tagħna.

Il-bidu ta' dawn it-taħdidiet bejn sħab tal-istess fehma jibgħat sinjal qawwi fi żmien meta ħafna qed jieħdu t-triq il-faċli tal-protezzjoniżmu.”

L-Awstralja u n-New Zealand huma alleati importanti u dawn il-ftehimiet se joffru gwadann ekonomiku sinifikanti billi jneħħu l-ostakli u jkomplu jsaħħu l-kummerċ.

Minkejja d-distanza, il-kummerċ bejn l-UE u dawn iż-żewġ pajjiżi diġà huwa bejn wieħed u ieħor l-istess bħal dak mal-Messiku jew mal-Kanada.

Li jkollna ftehimiet kummerċjali mal-Awstralja u man-New Zealand se jipprovdi lin-negozji tal-UE b'punt tad-dħul importanti fir-reġjun usa' tal-Asja-Paċifiku.

Huma se jpoġġu wkoll lill-kumpaniji Ewropej fuq bażi ugwali ma' dawk minn pajjiżi oħra fiż-żona li ffirmaw il-Ftehim Komprensiv u Progressiv għal Sħubija Trans-Paċifika (Comprehensive and Progressive Agreement for Trans-Pacific Partnership, CPTPP) jew li diġà jgawdu minn aċċess aħjar għall-Awstralja u għan-New Zealand permezz ta' ftehimiet kummerċjali preferenzjali oħra.

Il-Kummissarju Malmström se tivvjaġġa lejn l-Awstralja u n-New Zealand f'Ġunju biex tiftaħ in-negozjati fil-livell politiku.

Imbagħad, l-ewwel sensiliet ta' negozjati bejn it-timijiet ta' negozjaturi huma mistennija li jsiru fi Brussell f'Lulju.

Għal aktar tagħrif

Abbozz ta' mandat għal negozjati mal-Awstralja u abbozz ta' mandat għal negozjati ma' New Zealand kif propost mill-Kummissjoni f'Settembru 2017

Skeda informattiva dwar in-negozjati futuri mal-Awstralja u n-New Zealand

Ir-rapport tal-Valutazzjoni tal-Impatt u s-sommarju eżekuttiv tiegħu għall-ftehim mal-Awstralja

Ir-rapport tal-Valutazzjoni tal-Impatt u s-sommarju eżekuttiv tiegħu għall-ftehim man-New Zealand

Aktar informazzjoni dwar ir-relazzjonijiet kummerċjali bejn l-UE u l-Awstralja u dawk bejn l-UE u n-New-Zealand


Rapport: Il-ftehimiet kummerċjali tal-UE joħolqu t-tkabbir u l-impjiegi u jappoġġaw l-iżvilupp sostenibbli

L-aċċess aħjar għas-swieq barranin innegozjat mill-UE jibbenefika lill-kumpaniji, lill-ħaddiema u lill-konsumaturi Ewropej.

Skont it-tieni rapport annwali dwar l-implimentazzjoni tal-ftehimiet kummerċjali maħruġa llum, dawn il-ftehimiet – li jkopru kważi 70 suq madwar id-dinja – qed ikunu effettivi biex jeliminaw l-ostakli għall-kummerċ u biex jippromwovu standards għoljin ta' protezzjoni tax-xogħol u tal-ambjent.

Madankollu, l-esportaturi Ewropej jistgħu jiksbu vantaġġ akbar mill-possibbiltajiet offruti mill-ftehimiet fis-seħħ.

Il-Kummissarju għall-Kummerċ Cecilia Malmström qalet: “Matul is-snin, l-UE investiet bil-kbir fl-iżvilupp tal-akbar netwerk ta' ftehimiet kummerċjali fid-dinja.

L-aħħar fatti u ċifri juri li dan l-approċċ qed jagħti l-frott.

Dawn il-ftehimiet jgħinu biex isaħħu l-ekonomija Ewropea billi jiffaċilitaw l-iskambji kummerċjali mad-dinja kollha, filwaqt li jappoġġaw l-impjiegi fl-UE.

Il-lista dejjem tikber ta' ftehimiet strateġiċi li għamilna tiftaħ il-bibien u tagħti vantaġġ kompetittiv lill-kumpaniji Ewropej fis-swieq ewlenin.

Hija tgħin ukoll biex tavvanza r-rispett tad-drittijiet tal-bniedem u tax-xogħol, u l-istandards ambjentali.

Aħna rridu nkomplu niffokaw fuq ħidma ta' segwitu biex niżguraw li r-regoli fis-seħħ jiġu segwiti, u li n-negozji jkunu jistgħu jagħmlu l-aħjar użu minn dawn il-ftehimiet.”

Ir-rapport tal-lum ikopri l-iżviluppi fl-2017 u juri li l-kummerċ bil-ftehimiet kummerċjali tal-UE eżistenti qed ikompli jikber.

Biex nagħtu xi ftit eżempji, l-esportazzjonijiet lejn il-Korea t'Isfel żdiedu b'aktar minn 12 % fis-sena li għaddiet, l-esportazzjonijiet lejn il-Kolombja b'aktar minn 10 %, u l-esportazzjonijiet tal-UE lejn il-Kanada żdiedu b'7 % fid-disa' xhur wara d-dħul fis-seħħ tal-ftehim bejn l-UE u l-Kanada.

Il-produtturi agroalimentari tal-UE huma fost il-benefiċjarji ewlenin tad-dazji doganali mneħħija, b'żidiet qawwija fl-esportazzjoni fis-sena l-oħra speċjalment lejn l-Ekwador (+34 %), iċ-Ċilì (+29 %), is-Serbja (+23 %), it-Turkija u l-Costa Rica (it-tnejn li huma +14 %).

Fir-rigward tal-ostakli regolatorji għall-kummerċ, il-ftehimiet kummerċjali tas-sena l-oħra ppermettew li jinfetaħ suq Messikan għal prodotti tas-saħħa Ewropej, filwaqt li fetħu wkoll is-swieq Ċileni u Peruvjani għal xi esportazzjonijiet agroalimentari tal-UE, u wittew it-triq għall-kumpaniji tal-UE li jippreżentaw offerti f'sejħiet għal offerti pubbliċi fil-Georgia, il-Moldova u l-Ukrajna.

Meta niġu għall-promozzjoni tal-istandards tal-UE u tal-iżvilupp sostenibbli, bis-saħħa ta' dispożizzjonijiet speċifiċi fil-ftehimiet kummerċjali tal-UE, sħab bħall-Kanada u l-Messiku fis-sena l-oħra rratifikaw il-Konvenzjonijiet tal-Organizzazzjoni Internazzjonali tax-Xogħol, li joffru protezzjoni akbar lill-ħaddiema.

Minkejja dawn l-iżviluppi pożittivi, xorta jista' jinkiseb aktar jekk il-kumpaniji tal-UE jagħmlu użu sħiħ mill-opportunitajiet offruti mill-ftehimiet fis-seħħ.

Għal din ir-raġuni, flimkien mal-Istati Membri u n-netwerks kummerċjali, il-Kummissjoni qed issaħħaħ l-isforzi tagħha biex tinforma u tgħin lill-kumpaniji tal-UE, speċjalment dawk iżgħar, biex jibbenefikaw mill-ftehimiet kummerċjali.

L-inizjattivi jinkludu t-titjib tal-istrumenti online bħal Market Access Database (bażi tad-data dwar l-aċċess għas-swieq) u Trade Helpdesk (servizz ta' għajnuna għall-kummerċ), u l-provvista ta' gwida dettaljata għan-negozji li jridu jisfruttaw bl-aħjar mod il-ftehmiet kummerċjali l-aktar riċenti tal-UE mal-Kanada u l-Ġappun.

Sfond u passi li jmiss

Ir-rapport tal-lum dwar l-implimentazzjoni tal-ftehimiet kummerċjali tal-UE huwa t-tieni rapport annwali ta' dan it-tip, li jkopri s-sena 2017.

Ir-rapport jelenka l-iżviluppi fir-rigward ta' 35 ftehim kummerċjali tal-UE (minn total ta' 39).

Dawn jinkludu:

Il-Kummissarju tal-UE għall-Kummerċ Cecilia Malmström se tiddiskuti l-kontenuti tar-rapport mal-Ministri tal-Kummerċ tal-UE fil-laqgħa li jmiss tal-Kunsill fid-9 ta' Novembru.

Se jsegwu wkoll diskussjonijiet mal-Parlament Ewropew.

Għal aktar informazzjoni

Rapport dwar l-implimentazzjoni tal-ftehimiet kummerċjali tal-UE

Anness tar-rapport: Dokument ta' ħidma tal-persunal tal-Kummissjoni

Skeda informattiva

Ftehimiet kummerċjali tal-UE


Edukazzjoni u Taħriġ Vokazzjonali fil-qalba tal-Ewropa: It-tnedija tat-tielet Ġimgħa Ewropea tal-Ħiliet Vokazzjonali

Mill-5 sad-9 ta' Novembru 2018, il-Kummissjoni Ewropea, b'kooperazzjoni mal-Presidenza Awstrijaka, se torganizza t-tielet Ġimgħa Ewropea tal-Ħiliet Vokazzjonali fi Vjenna, b'segwitu tas-suċċess tal-ewwel żewġ edizzjonijiet.

Taħt il-motto “Skopri it-Talent Tiegħek”, eluf ta' żgħażagħ fl-Ewropa kollha se jkunu jistgħu jitgħallmu dwar l-opportunitajiet ta' taħriġ u ta' karriera bis-saħħa tal-edukazzjoni u t-taħriġ vokazzjonali f'aktar minn 1,000 avveniment li qed iseħħu fl-Ewropa kollha sa Diċembru 2018.

L-inizjattiva tiġbor flimkien il-fornituri tal-edukazzjoni u tat-taħriġ, is-soċjetà ċivili, l-organizzazzjonijiet, l-awtoritajiet pubbliċi, l-organizzazzjonijiet tan-negozju, it-trejdjunjins u l-pubbliku ġenerali biex tqajjem kuxjenza dwar il-benefiċċji tal-Edukazzjoni u t-Taħriġ Vokazzjonali (ETV).

Il-Kummissarju għall-Impjiegi, l-Affarijiet Soċjali, il-Ħiliet u l-Mobbiltà tal-Ħaddiema, Marianne Thyssen, stqarret: “Ninsabu kuntenti li qegħdin hawn għat-tielet sena konsekuttiva biex nuru li l-ETV iwasslu għal karrieri eċċitanti u ta' sodisfazzjon f'kull qasam tal-ħajja - piloti, persuni li jagħmlu l-films, teknixins tal-ajruplani u kulma jiġi f'moħħok!

Barra minn hekk, l-ETV u l-apprendistati jagħtu lin-nies il-ħiliet it-tajbin biex jissodisfaw il-ħtiġijiet tas-suq tax-xogħol fis-seklu 21, u għalhekk ninsab kuntenta ħafna li qed nerġgħu nieħdu l-ħin u l-opportunità, fl-Ewropa kollha, biex nuru dawn il-benefiċċji.”

Heinz Faßmann, il-Ministru Federali tal-Awstrija għall-Edukazzjoni, ix-Xjenza u r-Riċerka, stqarr: “Il-Presidenza Awstrijaka għandha l-pjaċir li tospita t-tielet edizzjoni tal-Ġimgħa Ewropea tal-Ħiliet Vokazzjonali, li se sseħħ għall-ewwel darba barra Brussell.

Permezz tal-għażla li għandhom dawk li qed jitgħallmu bejn skema ta' apprendistat doppju u sistema full-time bbażata fi skola, l-ETV huma parti ferm apprezzata u mitluba ħafna tal-edukazzjoni u t-taħriġ Awstrijaċi.

Il-Ġimgħa Ewropea tal-Ħiliet Vokazzjonali tipprovdi opportunità unika biex tissaħħaħ aktar l-attrattività tal-ETV”.

“Sistema tal-ETV stabbilita sew u li tiffunzjona sew hija fattur importanti għall-iżvilupp ekonomiku.

Iżda l-ETV joffru wkoll liż-żgħażagħ bażi stabbli għal karrieri ta' suċċess.

Għalhekk, l-ETV iridu jiġu promossi u l-Ġimgħa Ewropea tal-Ħiliet Vokazzjonali hija għodda potenti ħafna għal dan l-għan.

Għalhekk il-Presidenza Awstrijaka hija kburija li tinsab fiċ-ċentru tal-politika Ewropea tal-ETV għal ġimgħa sħiħa!” stqarret Margarete Schramböck, il-Ministru Federali tal-Awstrija għall-Affarijiet Diġitali u Ekonomiċi.

Edukazzjoni u Taħriġ Vokazzjonali: għażla intelliġenti għall-ġejjieni

L-għan tal-Ġimgħa huwa li turi li l-ETV huma għażla intelliġenti, għaż-żgħażagħ kif ukoll għall-adulti, li jwasslu għall-eċċellenza fl-edukazzjoni, f'impjiegi ta' kwalità għolja u f'aktar impjegabbiltà.

B'hekk, il-Ġimgħa tikkontribwixxi għall-Aġenda għall-Ħiliet għall-Ewropa u għall-introduzzjoni tal-Pilastru Ewropew tad-Drittijiet Soċjali.

Permezz tal-Ġimgħa Ewropea tal-Ħiliet Vokazzjonali, il-Kummissjoni Ewropea trid tqajjem kuxjenza dwar il-firxa wiesgħa ta' opportunitajiet disponibbli permezz tal-ETV, u tħeġġeġ aktar nies biex jipparteċipaw u jitgħallmu dwar x'għandha x'toffri din is-sistema.

Din is-sena, il-ġejjieni tal-ETV huwa wkoll fokus importanti tal-Ġimgħa, u se jiġu indirizzati suġġetti bħad-diġitalizzazzjoni u l-internazzjonalizzazzjoni tal-ETV.

Matul din il-Ġimgħa, bħala parti mill-kampanja, qed jiġu ospitati avvenimenti tal-inawgurazzjoni u Ġranet għall-Impjegaturi f'bosta Stati Membri, 26 Ambaxxatur nazzjonali u pan-UE ġew maħtura biex iqajmu kuxjenza dwar l-inizjattiva, u se jingħataw premjijiet biex tiġi ċċelebrata l-eċċellenza tal-ETV.

Din il-ġimgħa ġiet organizzata bl-involviment u bl-appoġġ qawwi taċ-Ċentru Ewropew għall-Iżvilupp ta' Taħriġ Vokazzjonali (Cedefop) u tal-Fondazzjoni Ewropea għat-Taħriġ.

Kuntest

Ċifri ewlenin dwar l-edukazzjoni vokazzjonali fl-Ewropa (sors: Eurostat)

Dwar il-Ġimgħa Ewropea tal-Ħiliet Vokazzjonali:

L-ewwel edizzjoni tal-Ġimgħa Ewropea tal-Ħiliet Vokazzjonali saret fl-2016.

Fl-2017, saret it-tieni edizzjoni b'aktar minn 1,585 attività organizzati fl-Ewropa kollha b'miljun persuna.

L-avvenimenti għat-tielet edizzjoni għal kull pajjiż jistgħu jinsabu hawn.

Dwar il-Presidenza Awstrijaka tal-Kunsill tal-Unjoni Ewropea 2018:

Wara l-presidenzi tagħha fl-1998 u fl-2006, l-Awstrija bdiet it-tielet presidenza tagħha tal-Kunsill tal-Unjoni Ewropea fl-1 ta' Lulju 2018.

Għal aktar informazzjoni

Sit web u mappa tal-avvenimenti tal-Ġimgħa Ewropea tal-Ħiliet Vokazzjonali

Paġna tal-Avvenimenti fuq il-Facebook: Il-Ġimgħa Ewropea għall-Ħiliet Vokazzjonali 2018

Sit web tal-Presidenza Awstrijaka tal-Kunsill tal-Unjoni Ewropea 2018

Aħbar tal-Eurostat bi statistika dwar l-edukazzjoni vokazzjonali fl-UE kollha (disponibbli mill-5 ta' Novembru)

Segwi lil Marianne Thyssen fuq il-Facebook u Twitter, #EUVocationalSkills #DiscoverYourTalent

[1] Età ta' bejn il-15 u l-34 sena, Eurostat

[2] Edukazzjoni inqas minn primarja, edukazzjoni primarja u edukazzjoni sekondarja inferjuri, Eurostat


Il-politika esterna tal-UE dwar il-migrazzjoni: approċċ aktar konfidenti

Il-Kummissjoni Ewropea

Stqarrijiet għall-istampa

Brussell, il-21 ta' Frar 2014

Liema progress sar biex ikun hemm amministrazzjoni aħjar tal-flussi tal-migrazzjoni u għall-promozzjoni tal-mobilità f'ambjent sikur.

F'rapport adotta llum mill-Kummissjoni jħares lejn l-iżviluppi ewlenin fil-politika estera tal-UE dwar il-migrazzjoni fl-2012 u l-2013.

Sentejn wara t-tnedija tal-Approċċ Globali għall-Migrazzjoni u l-Mobilità (GAMM) il-ġdida qed jiġu rrapportati kisbiet importanti fit-tisħiħ tad-djalogu u tal-kooperazzjoni, filwaqt li jiġi rikonoxxut li għandha ssir aktar ħidma biex ikun hemm aktar progress.

L-isforzi biex jiġu indirizzati r-realtajiet ta' mobililtà internazzjonali li qed tiżdied iridu jaqblu mal-ħtiġijiet u mal-prijoritajiet tal-entitajiet interessati kollha.

Dan jeħtieġ użu aħjar tal-għodda eżistenti, bħas-Sħubijiet tal-Mobilità u regoli tal-viża komuni.

Hemm ukoll il-ħtieġa li tissaħħaħ il-parteċipazzjoni tal-Istati Membri tal-UE fejn possibbli meta jimplimentaw il-politiki tal-UE.

"Migrazzjoni amministrata tajjeb tista' tkun verament ta' benefiċċju għal dawk kollha involuti, migranti u pajjiżi bl-istess mod.

Is-suċċess tagħna jiddependi l-aktar fuq id-djalogu u l-kooperazzjoni tagħna mal-pajjiżi mhux membri tal-UE u l-organizzazzjonijiet internazzjonali.

Is-Sħubijiet għall-Mobililtà, l-iffaċilitar għall-viża flimkien mal-ftehim ta' riammissjoni u r-regoli tal-viża komuni jibqgħu għodda ta' politika importanti.

Imma rridu naħdmu aktar biex niżguraw tkabbir ekonomiku u kompetittività fl-Ewropa u biex nindirizzaw flimkien mal-pajjiżi mhux membri tal-UE n-nuqqasijiet tal-migrazzjoni, bħat-traffikar tal-bnedmin u l-kuntrabandu tal-migranti," qalet il-Kummissarju għall-Affarijiet Interni Cecilia Malmström.

Is-Sħubijiet għall-Mobililtà kienu għodda importanti biex jiġu indirizzati l-kwistjonijiet tal-migrazzjoni u tal-ażil b'mod ta' benefiċċju reċiproku.

Din tistabbilixxi sett ta' għanijiet politiċi u tipprovdi struttura għal diskussjonijiet u kooperazzjoni.

Sa issa, is-Sħubijiet għall-Mobililtà ġew konklużi ma' sitt pajjiżi: il-Moldova (2008), il-Kap Verde (2008), il-Ġeorġa (2009), l-Armenja (2011), il-Marokk (2013) u l-Azerbajġan (2013).

Id-diskussjonijiet dwar Sħubija għall-Mobililtà mat-Tuneżija ġew konklużi (Novembru 2013) u l-iffirmar huwa imminenti.

Barra minn hekk, id-diskussjonijiet bdew mal-Ġordan (Diċembru 2013).

Kollox flimkien, fil-perjodu 2012-2013, il-Kummissjoni sostniet aktar minn 90 proġett relatat mal-migrazzjoni b'aktar minn EUR 200 miljun fir-reġjuni kollha tad-dinja żviluppata.

Barra minn hekk, l-Istati Membri tal-UE investew aktar riżorsi finanzjarji għall-implimentazzjoni tal-GAMM.

Għandu jsir ukoll aktar xogħol rigward il-ħarsien tar-refuġjati u d-drittijiet tal-bniedem.

Pereżempju, l-Uffiċċju Ewropew ta' Appoġġ fil-qasam tal-Ażil (EASO) jista' jkollu rwol akbar fit-titjib tal-kapaċitajiet dwar l-ażil u l-akkoljenza fil-pajjiżi mhux membri tal-UE, inkluż fil-qafas tas-Sħubijiet għall-Mobililtà.

Hemm ukoll spazju biex jittejjeb l-użu tal-Programmi ta' Protezzjoni Reġjonali, b'mod partikolari permezz ta' parteċipazzjoni itwal u finanzjament.

Koordinazzjoni aħjar tal-attivitajiet ta' risistemazzjoni mill-ġdid fuq il-livell tal-UE u fost l-Istati Membri tal-UE tippermetti għal reazzjoni aktar effiċjenti u aktar ta' malajr f'każ ta' kriżi.

Finanzjament miżjud tal-UE għandu jkun disponibbli wkoll biex isostni aktar risistemazzjoni/postijiet ta' ammissjoni umanitarji bil-Fond għall-Migrazzjoni u l-Ażil (2014-2020).

Il-pass li jmiss għall-GAMM

Il-politika esterna u l-għodda eżistenti dwar il-migrazzjoni u l-ażil madankollu jistgħu jintużaw aħjar, inkluż biex jissaħħaħ il-faxxinu tal-UE u biex tissaħħaħ l-ekonomija tagħha.

Il-kwistjoni tal-migrazzjoni għax-xogħol se tkun aktar ċentrali fis-snin li ġejjin u r-rwol tas-Sħubijiet għall-Mobililtà jista' jiġi enfasizzat dwar dan (pereż. billi jiġi ffaċilitat l-iskambju tal-istudenti jew tal-professjonisti, jissaħħu l-kapaċitajiet għall-amministrazzjoni tal-migrazzjoni f'pajjiżi mhux membri tal-UE, jiġu introdotti programmi ta' migrazzjoni ċirkolari, tissaħħaħ il-protezzjoni soċjali tal-migranti legali, tiġi indirizzata fejn xieraq il-portabbiltà tad-drittijiet soċjali, eċċ.).

L-iffaċilitar tal-għoti ta' viżi għal perjodu qasir jista' jipproduċi effetti pożittivi għall-iżvilupp fil-pajjiżi mhux membri tal-UE bħat-titjib tal-opportunitajiet u tar-rabtiet kummerċjali mal-UE, u t-tisħiħ tal-kuntatti bejn il-persuni.

Barra minn hekk, il-potenzjal offrut mill-politika tal-UE dwar il-viża għandu jintuża sal-massimu tiegħu biex jittrawwmu tkabbir ekonomiku u skambji kulturali.

Fil-ġimgħat li ġejjin, il-Kummissjoni se tipproponi emendi għall-Kodiċi tal-Viża biex jiġi ffaċilitat aktar l-ivvjaġġar lejn l-UE tal-vjaġġaturi leġittimi filwaqt li jiġi żgurat livell għoli ta' sigurtà tal-UE.

Il-kooperazzjoni dwar il-prevenzjoni u l-ġlieda kontra l-migrazzjoni irregolari saret aktar profonda fis-snin li għaddew.

Id-djalogi, l-iskambju ta' tagħrif u azzjonijiet konġunti biex jiġu miġġielda t-traffikar tal-bnedmin u l-kuntrabandu tal-migranti bdew u ġew implimentati.

Huma mbassra aktar inizjattivi kif diġà mħabbar fir-rapport tat-Task Force Mediterranean.

Kuntest

L-Approċċ Globali għall-Migrazzjoni u l-Mobilità (GAMM), sa mill-2005, huwa l-qafas ġenerali tal-politika esterna tal-UE dwar il-migrazzjoni u l-ażil u jiddefenixxi kif l-UE twettaq id-djalogu politiku u l-kooperazzjoni operattiva tagħha mal-pajjiżi mhux membri tal-UE.

Huwa bbażat fuq prijoritajiet definiti b'mod ċar li jirriflettu l-għanijiet strateġiċi tal-UE, u huwa parti integrali tal-politika barranija ġenerali tal-UE, inkluża l-kooperazzjoni għall-iżvilupp.

Il-GAMM għandu l-għan li jrawwem id-djalogu u l-kooperazzjoni mal-pajjiżi sħab li mhumiex parti mill-UE f'erba' oqsma: organizzazzjoni aħjar tal-migrazzjoni legali u t-trawwim ta' mobililtà amministrata tajjeb; il-prevenzjoni u l-ġlieda kontra l-migrazzjoni irregolari u l-qerda tat-traffikar tal-bnedmin; l-immassimizzar tal-impatt ta' żvilupp tal-migrazzjoni; u l-promozzjoni tal-protezzjoni internazzjonali u t-tisħiħ tad-dimensjoni esterna tal-ażil.

Il-GAMM jiġi implimentat permezz ta' djalogi ta' politika reġjonali u bilaterali (b'għodda politika bħas-Sħubijiet għall-Mobililtà); għodda legali bħall-iffaċilitar tal-viża u ftehim ta' riammissjoni; sostenn operattiv u bini tal-kapaċità; kif ukoll firxa wiesgħa ta' sostenn tal-programm u tal-proġett (disponibbli għal bosta entitajiet interessati, inklużi soċjetà ċivili, assoċjazzjonijiet tal-migranti u organizzazzjonijiet internazzjonali).

Links Utli

Is-sit elettroniku ta' Cecilia Malmström

Segwi lill-Kummissarju Malmström fuq Twitter

Is-sit elettroniku tad-DĠ dwar l-Affarijiet Interni

Segwi lid-DĠ dwar l-Affarijiet Interni fuq Twitter

Rapport dwar l-implimentazzjoni tal-GAMM 2012-2013:

Kuntatti:

Michele Cercone (+32 2 298 09 63)

Tove Ernst (+32 2 298 67 64)

Għall-pubbliku: Europe Direct bit-telefown 00 800 6 7 8 9 10 11 jew b'email


L-Unjoni tas-Swieq Kapitali: Il-Parlament Ewropew jappoġġa l-miżuri ewlenin biex tingħata spinta lill-impjiegi u t-tkabbir

Il-Kummissjoni tilqa' l-votazzjonijiet finali tal-Parlament Ewropew dwar il-leġiżlazzjoni li tistabbilixxi l-elementi kostitwenti ta' Unjoni tas-Swieq Kapitali (CMU).

Din l-adozzjoni ta' għadd sostanzjali ta' proposti tikkostitwixxi pass ieħor 'il quddiem fit-tlestija tas-CMU, waħda mill-ogħla prijoritajiet politiċi tal-Kummissjoni Juncker.

Il-proġett tal-Unjoni tas-Swieq Kapitali kien fil-qalba ta' din l-ambizzjoni tal-Kummissjoni li tagħti spinta lit-tkabbir fl-Ewropa, tinvesti fl-innovazzjoni u tippromwovi l-kompetittività globali tal-UE.

Issa li ntlaħaq ftehim fuq 11 minn 13-il proposta, is-CMU se ssir mutur reali ta' investiment fis-Suq Uniku, u se tipprovdi sorsi addizzjonali ta' finanzjament lill-kumpaniji tal-UE u opportunitajiet għaċ-ċittadini biex jiffrankaw għall-futur tagħhom.

Is-CMU talloka l-investiment għal proġetti li jirrispettaw l-ambjent, u b'hekk tikkontribwixxi għall-aġenda sostenibbli u newtrali għall-karbonju tal-UE.

CMU b'saħħitha hija wkoll meħtieġa biex tikkumplimenta l-Unjoni Bankarja sabiex issaħħaħ l-Unjoni Ekonomika u Monetarja u r-rwol internazzjonali tal-ewro.

Il-Viċi President tal-Kummissjoni Valdis Dombrovskis, li huwa responsabbli għall-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali, qal: “L-Unjoni tas-Swieq Kapitali se tippermetti lill-kumpaniji jsibu aktar opportunitajiet ta' finanzjament kemm lokalment kif ukoll madwar l-Unjoni u jipprovdu lill-konsumaturi b'aktar għażliet biex jiffrankaw għall-futur tagħhom.

Is-sorsi alternattivi ta' finanzjament ibbażati fuq is-suq huma partikolarment importanti għall-finanzjament tal-innovazzjoni, l-intraprenditorija u n-negozji ġodda, li huma l-muturi ewlenin tal-ħolqien tal-impjiegi.

Filwaqt li l-proġett se jkun ta' benefiċċju għall-Istati Membri kollha, se jsaħħaħ ukoll b'mod partikolari l-Unjoni Ekonomika u Monetarja billi jippromwovi l-kondiviżjoni tar-riskju privat.”

Jyrki Katainen, il-Viċi President tal-Kummissjoni responsabbli mill-Impjiegi, it-Tkabbir, l-Investiment u l-Kompetittività, qal: “Il-Kummissjoni wettqet l-impenn tagħha li tistabbilixxi s-sisien ta' Unjoni tas-Swieq Kapitali sal-2019.

Is-CMU tikkontribwixxi direttament għall-impenn tal-Kummissjoni Juncker biex tingħata spinta lill-investiment, l-impjiegi u t-tkabbir billi jiġi ddiversifikat il-finanzjament ibbażat fuq is-suq għall-kumpaniji Ewropej.

Aħna poġġejna l-pedamenti għas-CMU u l-isforzi għandhom ikomplu fil-mandat li jmiss sabiex in-negozji kbar u żgħar, l-investituri u dawk li jfaddlu jkunu jistgħu jkomplu jgawdu mill-benefiċċji.”

B'mod ġenerali, il-proposti kollha adottati se jikkontribwixxu biex jespandu l-objettivi tas-CMU ta' finanzjament innovattiv u joħolqu aktar opportunitajiet ta' investiment mil-livell lokali għal dak Ewropew.

Kull waħda minnhom tkopri ambitu speċifiku ta' azzjoni:

Fondi ta' Investiment Kollettiv: Bit-tneħħija tal-ostakli regolatorji għall-fondi ta' investiment u r-regoli nazzjonali diverġenti, din il-proposta se żżid il-kompetizzjoni u tiffaċilita d-distribuzzjoni fl-UE tal-fondi ta' investiment, li se jagħti lill-investituri aktar għażla, valur aħjar u aktar protezzjoni.

Rieżami tal-Awtoritajiet Superviżorji Ewropej (ASE): Dan ir-rieżami se jagħmel is-sistema Ewropea ta' superviżjoni finanzjarja aktar effettiva u effiċjenti.

Fost bosta objettivi, ir-riforma se tiggarantixxi wkoll li s-superviżjoni tar-riskji tal-ħasil tal-flus fis-settur finanzjarju tkun proattiva u rapida.

Hija se tiżgura li r-regoli jkunu infurzati b'mod ugwali madwar l-UE u se tagħti lill-Awtorità Bankarja Ewropea (ABE) rwol ta' koordinazzjoni fl-oqsma tal-ġlieda kontra l-ħasil tal-flus u l-finanzjament tat-terroriżmu.

Rieżami tad-ditti tal-investiment: Din il-leġiżlazzjoni riveduta se tiżgura regoli aktar proporzjonati u superviżjoni aħjar għad-ditti tal-investiment kollha fuq il-kapital, il-likwidità u rekwiżiti oħra tal-immaniġġjar tar-riskji, filwaqt li jiġu żgurati kundizzjonijiet ugwali bejn istituzzjonijiet finanzjarji kbar u sistemiċi.

Se ssaħħaħ u tiċċara wkoll ir-regoli ta' ekwivalenza għall-forniment ta' servizzi ta' investiment minn ditti ta' pajjiżi terzi.

Bonds koperti: Din il-leġiżlazzjoni se trawwem l-iżvilupp ta' strumenti finanzjarji maħruġa mill-banek biex jiffinanzjaw l-ekonomija madwar l-UE, grazzi għal qafas armonizzat tal-UE.

Swieq tat-tkabbir ta' intrapriżi żgħar u ta' daqs medju (SMEs): Ir-regoli adottati se jagħmluha irħas u aktar sempliċi għall-SMEs biex jaċċessaw is-swieq pubbliċi permezz ta' kategorija ġdida ta' ċentri tan-negozjar iddedikati għall-emittenti żgħar.

Rekwiżiti ta' żvelar dwar investimenti sostenibbli: Bħala parti mill-Pjan ta' Azzjoni dwar il-Finanzi Sostenibbli, dawn ir-regoli se jsaħħu u jtejbu l-iżvelar tal-informazzjoni “ħadra” mill-manifatturi ta' prodotti finanzjarji u konsulenti finanzjarji lejn l-investituri finali.

Regolamentazzjoni dwar l-infrastruttura tas-suq Ewropew (EMIR) 2.2: Din il-leġiżlazzjoni se tiżgura superviżjoni aktar robusta u effettiva tal-kontropartijiet ċentrali (CCPs) li joffru servizzi lill-UE.

Finalment, dan se jikkontribwixxi għall-preservazzjoni tal-istabbiltà finanzjarja fl-UE.

REFIT tal-EMIR: Din ir-riforma se tipprovdi regoli aktar sempliċi u proporzjonati għal derivattivi over-the-counter, u se tgħin biex jitnaqqsu l-ispejjeż u l-piżijiet regolatorji għall-parteċipanti tas-suq mingħajr ma tikkomprometti l-istabbiltà finanzjarja.


Il-Baġit tal-UE 2021-2027: Il-Kummissjoni tilqa' l-approvazzjoni ekoloġika tal-Parlament dwar InvestEU

Il-Kummissjoni Ewropea tilqa' l-vot tal-lum fil-Parlament Ewropew dwar InvestEU, il-programm li jagħti spinta lill-investiment fl-Ewropa fil-baġit fit-tul tal-UE li jmiss. Din il-votazzjoni ġġib l-InvestEU pass eqreb lejn il-ħolqien tiegħu.

InvestEU se jissimplifika l-aċċess għall-finanzjament tal-UE għal proġetti ta' investiment filwaqt li jagħmlu aktar effiċjenti. Filwaqt li jibni fuq is-suċċess tal-Pjan Juncker, se jiġbor flimkien taħt saqaf wieħed u b'marka unika l-Fond Ewropew għall-Investimenti Strateġiċi u 13-il strument finanzjarju ieħor tal-UE li bħalissa qed jappoġġaw l-investiment fl-UE.

Il-President Jean-Claude Juncker qal: “Il-Pjan ta' Investiment qiegħed lill-Ewropa lura fin-negozju u ta riżultati konkreti fir-rigward ta' din il-prijorità ewlenija: il-ħolqien tal-impjiegi u t-tkabbir. Iżda nistgħu nagħmlu aktar u dan huwa dak li jinvolvi InvestEU. Billi jagħmel użu intelliġenti mill-baġit tal-UE, InvestEU se jgħin lill-Ewropa tibqa' post attraenti għall-investituri madwar id-dinja. Matul l-għaxar snin li ġejjin, il-programm se jillibera mill-inqas EUR 650 biljun għall-Ewropa biex tinvesti fil-futur tagħha, fl-ekonomija tagħha u fil-poplu tagħha.”

Il-Viċi President Jyrki Katainen, responsabbli mill-Impjiegi, it-Tkabbir, l-Investiment u l-Kompetittività, qal: “L-iġġenerar li jmiss ta' appoġġ għall-investiment fl-UE huwa kważi lest. Dalwaqt, in-negozji u l-intraprendituri se jkollhom aċċess aktar faċli għall-finanzjament tal-UE biex idawru l-ideat tagħhom fi proġetti konkreti. Dan se jgħin biex l-UE tibqa' fuq quddiem fl-innovazzjoni u l-azzjoni klimatika, filwaqt li jinħolqu l-impjiegi u jiġi żgurat mudell ta' tkabbir li jkun soċjalment, ambjentalment u ekonomikament sostenibbli.”

InvestEU se jżomm l-approċċ innovattiv tal-Pjan Juncker għall-investiment, billi juża ammonti limitati ta' riżorsi pubbliċi b'garanzija tal-baġit tal-UE biex jimmobilizza fondi privati u pubbliċi sostanzjali. Il-garanzija ta' EUR 38 biljun se timmira lejn investimenti f'erba' oqsma ewlenin: infrastruttura sostenibbli; ir-riċerka, l-innovazzjoni u d-diġitalizzazzjoni; negozji żgħar u ta' daqs medju u investiment u ħiliet soċjali.

Jenħtieġ li tiġġenera mill-inqas EUR 650 biljun f'investiment addizzjonali fl-Ewropa.

Simili għall-Pjan Juncker, il-Fond InvestEU se jkun akkumpanjat miċ-Ċentru tal-Konsulenza tal-InvestEU – appoġġ imfassal apposta għall-promoturi tal-proġetti – u l-Portal InvestEU – riżerva faċilment aċċessibbli ta' proġetti maturi għall-investituri potenzjali.

B'mod ieħor simili għall-Pjan Juncker, il-Fond InvestEU se jkun parti mit-taħlita ta' politiki ekonomiċi tal-Kummissjoni ta' investiment, riformi strutturali u responsabbiltà fiskali, biex jassiguraw li l-Ewropa tibqa' attraenti biex jiġu stabbiliti u jirnexxu n-negozji.

InvestEU huwa sħubija mal-Grupp tal-Bank Ewropew tal-Investiment (il-BEI), il-Bank tal-UE, u se jkun miftuħ għal sħab ta' implimentazzjoni oħrajn ukoll.

L-aspetti baġitarji ta' InvestEU għadhom suġġetti għall-ftehim kumplessiv dwar il-baġit fit-tul li jmiss tal-UE, propost mill-Kummissjoni f'Mejju tal-2018.

L-aħħar ċifri mill-Bank Ewropew tal-Investiment, is-sieħeb strateġiku tal-Kummissjoni dwar il-Pjan Juncker, juru li sa April 2019, il-Fond Ewropew għall-Investimenti Strateġiċi (il-FEIS) immobilizza kważi EUR 393 biljun f'investimenti.

S'issa l-operazzjonijiet approvati taħt il-FEIS jirrappreżentaw volum ta' finanzjament totali ta' EUR 72,8 biljun fit-28 Stat Membru.

Il-BEI approva 524 proġett infrastrutturali appoġġat mill-FEIS għal EUR 53,8 biljun, filwaqt li l-Fond Ewropew tal-Investiment approva 554 ftehim ta' finanzjament għal negozji żgħar u ta' daqs medju b'valur ta' EUR 19-il biljun, li minnhom għandhom jibbenefikaw 945 000 kumpanija.

Għal aktar informazzjoni

Il-Memo: Il-Programm InvestEU - mistoqsijiet u tweġibiet

Skeda informattiva: X'inhu InvestEU?

Skeda informattiva: InvestEU - x'se jkun qed jiffinanzja?

Stqarrija għall-istampa dwar il-proposta InvestEU (is-6 ta' Ġunju 2018): Il-Programm InvestEU għall-appoġġ tal-impjiegi, it-tkabbir u l-innovazzjoni fl-Ewropa

Proposta għal Regolament li jistabbilixxi l-Programm InvestEU (is-6 ta' Ġunju 2018)

Il-baġit tal-UE għall-futur

Il-President Juncker fuq Twitter: @JunckerEU

Il-Viċi President Katainen fuq Twitter: @jyrkikatainen

#InvestEU


Is-Suq Uniku Diġitali: Il-Kummissjoni tilqa' l-vot tal-Parlament Ewropew dwar regoli ġodda biex jitjieb l-użu ġust u trasparenti tal-pjattaformi online

Illum, il-Parlament Ewropew approva r-Regolament il-ġdid dwar prattiki kummerċjali bejn il-pjattaformi u n-negozji li għandu l-għan li jistabbilixxi ambjent ġust, fdat u ggwidat mill-innovazzjoni għan-negozji u n-negozjanti meta jużaw il-pjattaformi online.

Il-Viċi President għas-Suq Uniku Diġitali, Andrus Ansip, il-Kummissarju għas-Suq Intern, l-Industrija, l-Intraprenditorija u l-SMEs, Elżbieta Bieńkowska, u l-Kummissarju għall-Ekonomija u s-Soċjetà Diġitali, Mariya Gabriel, esprimew sodisfazzjon bir-riżultat tal-votazzjoni fi stqarrija konġunta:

“Aħna kuntenti bl-appoġġ kbir għar-regoli l-ġodda dwar il-prattiki kummerċjali tal-pjattaformi online fost il-membri tal-Parlament Ewropew.

Peress li dan huwa l-ewwel regolament fid-dinja li jindirizza l-isfidi tar-relazzjonijiet kummerċjali fi ħdan l-ekonomija tal-pjattaformi online, huwa pass importanti tas-Suq Uniku Diġitali u jwitti t-triq għal żviluppi futuri.

Dan mhux biss se jtejjeb il-fiduċja, il-prevedibbiltà u ċ-ċertezza legali, se joffri wkoll għażliet ġodda u aċċessibbli għar-rimedju u r-riżoluzzjoni tat-tilwim bejn in-negozji u l-pjattaformi.

Ir-Regolament tfassal bil-ħsieb li l-miljuni ta' intrapriżi żgħar u ta' daqs medju ma jkollhomx għalfejn iħabbtu wiċċhom iktar ma' sospensjonijiet tal-kontijiet bla spjegazzjoni, klassifikazzjonijiet opaki fir-riżultati tat-tiftix, riżoluzzjonijiet tat-tilwim li jiswew ħafna flus u ħafna prattiki inġusti oħra.

Se jkun ukoll ta' benefiċċju kbir għall-konsumaturi billi se jinċentiva lin-negozji jsiru attivi fuq il-pjattaformi online u b'dan il-mod iwassal għal għażla akbar ta' oġġetti u servizzi, ta' kwalità aħjar u bi prezzijiet aktar baxxi.

Aħna grati lill-partijiet kollha involuti, lill-Istituzzjonijiet tal-UE u lill-Istati Membri, għall-isforzi kbar tagħhom biex jilħqu kompromess tajjeb f'perjodu ta' żmien qasir ħafna.

Dan huwa żvilupp pożittiv ieħor qabel l-elezzjonijiet Ewropej li ġejjin.”

Passi li jmiss

It-test adottat illum mill-Parlament Ewropew għad irid jiġi approvat formalment mill-Kunsill tal-Unjoni Ewropea.

Ladarba jiġi approvat, ir-Regolament jidħol fis-seħħ 12-il xahar wara li jiġi ppubblikat fil-Ġurnal Uffiċjali.

L-UE stabbilixxiet ukoll Osservatorju tal-Pjattaformi Online apposta biex jimmonitorja l-evoluzzjoni tas-suq u l-implimentazzjoni effettiva tar-regoli.

L-Osservatorju diġà beda l-ħidma tiegħu u se jagħti pariri lill-Kummissjoni dwar il-ħtieġa għal aktar azzjoni.

Kuntest

Il-pjattaformi joffru opportunitajiet għal aċċess rapidu u effiċjenti għas-swieq internazzjonali online tal-konsumaturi, u għalhekk saru jintużaw minn miljuni ta' negozji ta' suċċess.

Madankollu, tqies li huwa importanti li jiġu indirizzati xi kwistjonijiet strutturali u li jiġu evitati l-prattiki kummerċjali inġusti.

Il-Komunikazzjoni tal-Kummissjoni dwar il-Pjattaformi Online ta' Mejju 2016 tidentifika ċerti oqsma fejn hemm bżonn isiru aktar sforzi ħalli tkun żgurata ekosistema ta' fiduċja, legali u ggwidata mill-innovazzjoni fl-UE.

B'riżultat ta' dan, f'April 2018 il-Kummissjoni ressqet proposta għal Regolament tal-UE dwar il-korrettezza u t-trasparenza fin-negozjar fuq il-pjattaformi online kif ukoll ħolqot l-Osservatorju dwar l-ekonomija tal-pjattaformi online.

Din l-inizjattiva twettaq l-impenn meħud fid-Diskors dwar l-Istat tal-Unjoni tal-2017 tal-President Juncker biex jiġi salvagwardjat ambjent kummerċjali ġust, prevedibbli, sostenibbli u affidabbli fl-ekonomija online.Hija wkoll parti mill-kisbiet tas-Suq Uniku Diġitali (li huma dettaljati f'din is-serje ta' entrati fil-blog tal-Viċi President Andrus Ansip).

Ir-regoli l-ġodda huma mirfuda b'valutazzjoni tal-impatt li tinkludi evidenza u fehmiet tal-partijiet ikkonċernati li nġabru waqt eżerċizzju ta' ġbir tal-informazzjoni mifrux fuq sentejn.

Għal aktar tagħrif

Stqarrija għall-istampa: In-negozjaturi tal-UE jaqblu li joħolqu regoli Ewropej ġodda biex titjieb il-ġustizzja tal-prattiki kummerċjali tal-pjattaformi online

MEMO – Mistoqsijiet u Tweġibiet

Skeda informattiva: Il-pjattaformi online – regoli ġodda biex jiżdiedu t-trasparenza u l-korrettezza


Il-Fond ta' Solidarjetà tal-Unjoni Ewropea: il-Kummissjoni tipproponi €279 miljun għall-Portugall, Spanja, l-Italja u l-Awstrija

Illum il-Kummissjoni Ewropea qed tipproponi €279 miljun f'appoġġ finanzjarju għall-Portugall, Spanja, l-Italja u l-Awstrija, biex tappoġġa l-popolazzjoni ta' diversi reġjuni f'dawn l-erba' pajjiżi li fl-2019 intlaqtu minn diżastri naturali.

Dawn il-fondi huma apparti t-€800 miljun disponibbli għall-2020 fil-qafas tal-Fond ta' Solidarjetà tal-UE.

Il-Kummissarju għall-Koeżjoni u r-Riformi, Elisa Ferreira, qalet: “Bħalissa għaddejjin minn żmien fejn is-solidarjetà Ewropea hija iktar importanti minn qatt qabel.

Il-Fond ta' Solidarjetà tal-UE huwa espressjoni konkreta ħafna ta' din is-solidarjetà Ewropea.

Filwaqt li bħalissa l-fokus tagħna huwa li negħlbu bl-iktar mod sigur possibbli l-pandemija tal-coronavirus, għadna nuru solidarjetà ma' dawk li ntlaqtu minn diżastri oħra, bħad-diżastri naturali li seħħew is-sena li għaddiet.

Il-pakkett tal-lum se jipprovdi l-fondi ferm meħtieġa għar-reġjuni milquta.”

Il-pakkett tal-għajnuna jinqasam hekk:

Il-passi li jmiss

Il-Parlament Ewropew u l-Kunsill jridu japprovaw il-proposta tal-lum biex tingħata assistenza mill-Fond ta' Solidarjetà tal-UE lill-Portugall, Spanja, l-Italja u l-Awstrija.

Ladarba tiġi approvata l-proposta tal-Kummissjoni tkun tista' titħallas l-għajnuna finanzjarja.

Sfond

Il-Fond ta' Solidarjetà tal-Unjoni Ewropea (FSUE) inħoloq wara l-għargħar gravi fl-Ewropa Ċentrali fis-sajf tal-2002.

Minn dak iż-żmien huwa ġie mobilizzat wara 88 diżastru ta' natura differenti — inklużi għargħar, nirien fil-foresti, terremoti, maltempati u nixfa.

Sa issa ngħataw għajnuna 24 pajjiż Ewropew differenti, b'ammont totali ta' iktar minn €5.5 biljun.

Minbarra l-intervent wara diżastri naturali, fl-1 ta' April 2020 l-ambitu tal-Fond ġie estiż bħala parti mill-Inizjattiva ta' Investiment fir-Rispons għall-Coronavirus, biex jinkludi wkoll appoġġ fil-każ ta' emerġenzi tas-saħħa pubblika, bħat-tifqigħa attwali tal-coronavirus.

L-Istati Membri milquta minn diżastru naturali jistgħu jitolbu tipi differenti ta' appoġġ għal żmien qasir u twil mill-UE.

Il-Mekkaniżmu tal-Unjoni għall-Protezzjoni Ċivili jista' jiġi attivat minn Stat Membru matul kriżi.

Sabiex issaħħaħ ir-rispons tagħha għall-kriżijiet fuq żmien qasir, f'Marzu 2019 l-UE adottat sistema ġdida msejħa rescEU.

RescEU tistabbilixxi riżerva Ewropea ġdida ta' kapaċitajiet, li tinkludi wkoll ajruplani tat-tifi tan-nar u ħelikopters.

Għal Iktar Informazzjoni

Sit elettroniku dwar il-Fond ta' Solidarjetà tal-Unjoni Ewropea

Lista ta' interventi tal-FSUE (sal-aħħar tal-2019)


Il-laqgħa tal-mexxejja tal-Balkani tal-Punent: l-UE ssaħħaħ l-appoġġ biex tiġi indirizzata l-kriżi tal-COVID-19 u tiddeskrivi fil-qosor il-proposta għall-irkupru ta' wara l-pandemija

Dan is-sit juża l-cookies biex joffrilek esperjenza aħjar.

Skopri aktar dwar, kif nużaw il-cookies u kif tista' tibdel is-settings tiegħek.

Illum, il-Kummissjoni Ewropea qed tħabbar aktar minn EUR 3.3 biljun f'appoġġ finanzjarju tal-UE mobilizzat b'mod konġunt mal-Bank Ewropew tal-Investiment għall-benefiċċju taċ-ċittadini tal-Balkani tal-Punent.

Dan il-pakkett għandu l-għan li jindirizza l-ħtiġijiet immedjati sanitarji u umanitarji li jirriżultaw mill-pandemija tal-COVID-19 kif ukoll li jgħin fl-irkupru soċjali u ekonomiku.

Minbarra l-appoġġ imsaħħaħ, il-Kummissjoni, fil-kontribut tagħha qabel il-laqgħa tal-mexxejja tal-UE u tal-Balkani tal-Punent tas-6 ta' Mejju 2020, qed tiddeskrivi wkoll il-parametri ġenerali ta' appoġġ fit-tul li għandhom jiġu ppreżentati aktar tard din is-sena fil-forma ta' Pjan ta' Ekonomiku u ta' Investiment għar-reġjun.

Il-President tal-Kummissjoni Ewropea, Ursula von der Leyen, qalet: “Għandna responsabbiltà speċjali biex f'din il-pandemija ngħinu lis-sħab tagħna fil-Balkani tal-Punent, minħabba li huwa ċar li l-futur tagħhom jinsab fl-Unjoni Ewropea.

L-UE qed timmobilizza pakkett finanzjarju sostanzjali, li jikkonferma din is-solidarjetà qawwija.

Flimkien se negħlbu din il-kriżi u nirkupraw.

U lil hinn minn dan, se nkomplu nappoġġaw lir-reġjun, inkluż bir-riformi meħtieġa fil-perkors tagħhom lejn l-UE, peress li l-irkupru jaħdem b'mod effettiv biss jekk il-pajjiżi jibqgħu jwettqu l-impenji tagħhom.”

Il-Kummissarju għall-Viċinat u t-Tkabbir Olivér Várhelyi qal: “L-Unjoni Ewropea aġixxiet malajr u b'mod komprensiv biex tappoġġa lill-Balkani tal-Punent ħalli jindirizzaw il-pandemija tal-COVID-19, b'assistenza finanzjarja mingħajr preċedent kif ukoll aċċess għal ħafna mill-inizjattivi tal-UE.

U l-ħidma tagħna se tkompli waqt li nħejju Pjan Ekonomiku u ta' Investiment għar-reġjun, biex nindirizzaw l-impatt soċjoekonomiku qawwi tal-kriżi, biex jiġu mmodernizzati l-ekonomiji fir-reġjun, biex jingħata appoġġ lir-riformi u biex jibda jingħalaq id-distakk fl-iżvilupp, biex b'hekk inwasslu benefiċċji konkreti lin-nies aktar malajr.”

Appoġġ tal-UE lill-Balkani tal-Punent biex jindirizzaw il-coronavirus

Il-pakkett ta' appoġġ finanzjarju tal-UE ta' aktar minn EUR 3.3 biljun jinkludi riallokazzjonijiet mill-Istrument għall-Assistenza ta' Qabel l-Adeżjoni ta' EUR 38 miljun f'sostenn immedjat għas-settur tas-saħħa, b'mod partikolari billi nfornu provvisti essenzjali biex insalvaw il-ħajja tan-nies, bħal tagħmir protettiv personali, maskri u ventilaturi; EUR 389 miljun biex jindirizzaw il-bżonnijiet ta' rkupru soċjali u ekonomiku kif ukoll pakkett għar-riattivazzjoni ekonomika ta' EUR 455 miljun, f'kooperazzjoni mill-qrib mal-Istituzzjonijiet Finanzjarji Internazzjonali.

Jinkludi wkoll proposta għal EUR 750 miljun f'Assistenza Makrofinanzjarja u pakkett ta' EUR 1.7 biljun f'assistenza mill-Bank Ewropew tal-Investiment.

L-UE qed tipprovdi wkoll assistenza umanitarja immedjata lir-refuġjati u l-migranti vulnerabbli li tammonta għal EUR 4.5 miljun u EUR 8 miljun biex jiġu indirizzati l-ħtiġijiet urġenti fil-kampijiet tal-migranti fir-reġjun kollu.

B'riżultat tal-pandemija tal-coronavirus, il-Balkani tal-Punent attivaw ukoll il-Mekkaniżmu tal-Unjoni għall-Protezzjoni Ċivili (UCPM) u diġà bdew jirċievu assistenza permezz ta' tagħmir u r-ripatrijazzjoni ta' ċittadini mill-Istati Membri tal-UCPM u mill-Istati Parteċipanti.

Barra minn hekk, minħabba l-perspettiva Ewropea tagħhom, l-UE qed tittratta lill-Balkani tal-Punent bħala sħab privileġġjati billi tagħtihom aċċess għal ħafna inizjattivi u strumenti li huma riservati għall-Istati Membri tal-UE.

Dan jinkludi, pereżempju, l-akkwist konġunt ta' tagħmir mediku, l-eżenzjoni tar-reġjun mill-iskema ta' awtorizzazzjoni tal-esportazzjoni tal-UE għal tagħmir protettiv personali, il-garanzija ta' passaġġ rapidu tal-oġġetti essenzjali fil-punti ta' qsim tal-fruntieri permezz ta' “korsiji ħodor”, u l-forniment mill-UE ta' materjal ta' ttestjar biex jiġi żgurat il-funzjonament korrett tat-testijiet tal-coronavirus fil-Balkani tal-Punent.

Ir-reġjun huwa wkoll assoċjat mal-ħidma tal-korpi tas-saħħa rilevanti.

Inħarsu 'l quddiem - pjan ekonomiku u ta' investiment għall-irkupru

Il-Balkani tal-Punent se jkollhom bżonn appoġġ kontinwu biex jiġi indirizzat l-impatt tal-pandemija ladarba tintemm il-kriżi immedjata.

Aktar tard din is-sena, il-Kummissjoni Ewropea se tippreżenta Pjan Ekonomiku u ta' Investiment għar-reġjun, bil-għan li jistimula l-irkupru fit-tul, jagħti spinta lit-tkabbir ekonomiku u jsostni r-riformi meħtieġa biex isir progress fil-perkors lejn l-adeżjoni mal-UE.

Il-Pjan se jinkludi wkoll pakkett ta' investiment sostanzjali għar-reġjun.

Għall-perjodu 2021-2027, il-Kummissjoni pproponiet pakkett totali għall-Istrument ta' Qabel l-Adeżjoni III ta' EUR 14.5-il biljun, li minnhom il-biċċa l-kbira huma destinati għall-Balkani tal-Punent.

Il-Kummissjoni tipprevedi li tirdoppja l-konċessjoni ta' sovvenzjonijiet permezz tal-Qafas ta' Investiment tal-Balkani tal-Punent u żżid b'mod sostanzjali l-garanziji finanzjarji biex jappoġġaw l-investiment pubbliku u privat fir-reġjun permezz ta' Strument ta' Garanzija ddedikat skont il-Qafas ta' Investiment tal-Balkani tal-Punent.

It-tranżizzjoni ekoloġika u t-trasformazzjoni diġitali se jkollhom rwol ċentrali fit-tnedija mill-ġdid u l-immodernizzar tal-ekonomiji tal-Balkani tal-Punent.

L-investiment f'teknoloġiji u kapaċitajiet nodfa u diġitali, flimkien ma' ekonomija ċirkolari, se jgħinu biex jinħolqu l-impjiegi u t-tkabbir.

Se jingħata wkoll appoġġ biex tittejjeb il-kompetittività tal-ekonomiji tal-Balkani tal-Punent, biex ikunu kollegati aħjar fir-reġjun u mal-UE, u biex lill-Balkani tal-Punent ikunu adatti għall-era diġitali.

Se ssir enfasi qawwija fuq il-konnessjonijiet tat-trasport u tal-enerġija, li huma kruċjali għall-iżvilupp ekonomiku kemm tar-reġjun kif ukoll tal-UE.

Nindirizzaw ir-riformi fundamentali

L-irkupru mill-kriżi attwali se jaħdem biss jekk is-sħab ikomplu jwettqu l-impenji tagħhom ta' riforma u jipproduċu riżultati tanġibbli fl-implimentazzjoni tagħhom.

Dan huwa wkoll kruċjali biex titwettaq il-perspettiva Ewropea tagħhom.

Minbarra r-riformi ekonomiċi kontinwi, dan jirrikjedi enfasi aktar qawwija fuq l-istat tad-dritt, il-funzjonament tal-istituzzjonijiet demokratiċi u l-amministrazzjoni pubblika.

Il-Kapijiet ta' Stat u ta' Gvern tal-UE u dawk tal-Balkani tal-Punent se jiltaqgħu fis-6 ta' Mejju 2020 għal laqgħa bejn il-mexxejja tal-UE u tal-Balkani tal-Punent biex jittrattaw l-isfidi komuni.

Oriġinarjament prevista bħala summit f'Zagreb, minħabba l-pandemija tal-COVID-19 il-laqgħa issa se ssir permezz ta' vidjokonferenza.

Il-proposti tal-lum huma l-kontribut tal-Kummissjoni qabel din il-laqgħa.

Ir-rispons globali tal-UE għall-pandemija tal-coronavirus isegwi l-approċċ “Team Europe”; dan billi jgħaqqad ir-riżorsi mill-UE, l-Istati Membri u l-istituzzjonijiet finanzjarji tagħha, b'mod partikolari l-Bank Ewropew tal-Investiment u l-Bank Ewropew għar-Rikostruzzjoni u l-Iżvilupp.

Flimkien mas-sħab tagħna, qed niggarantixxu li l-finanzjament sostanzjali tal-UE li diġà ġie allokat lill-Balkani tal-Punent jiġi mmirat biex jgħinhom jindirizzaw l-impatt tal-pandemija.

B'mod parallel, xi Stati Membri tal-UE qed jipprovdu wkoll appoġġ bilaterali, kemm finanzjarju kif ukoll fil-forma ta' donazzjonijiet materjali.

Link għall-Komunikazzjoni

Skeda informattiva dwar ir-rispons tal-UE għall-pandemija tal-coronavirus fil-Balkani tal-Punent

Skeda informattiva dwar ir-relazzjonijiet bejn l-UE u l-Balkani tal-Punent

Infografiċi għas-sħab:

L-Albanija

Il-Bożnija-Ħerzegovina

Il-Kosovo

Il-Montenegro

Il-Maċedonja ta' Fuq

Is-Serbja


Il-Coronavirus: Il-Kummissjoni toħroġ gwida biex ittaffi t-tfixkil tal-provi kliniċi fl-UE

Illum il-Kummissjoni ppubblikat gwida biex tiżgura li l-provi kliniċi jistgħu jibqgħu jsiru fl-UE waqt il-pandemija tal-COVID-19.

L-għan hu li jittaffa t-tfixkil tar-riċerka klinika fl-Ewropa, u b'hekk jittaffew l-effetti negattivi tal-pandemija mingħajr ma jiġu kompromessi l-kwalità u s-sikurezza.

Dawn ir-rakkomandazzjonijiet huma parti importanti tal-istrateġija sħiħa biex jinsabu t-trattamenti u tilqima li jipproteġu lin-nies kontra l-coronavirus.

Fil-bażi tad-data tal-UE (EudraCT), issa hemm iżjed minn 200 prova klinika għall-coronavirus irreġistrata, u l-Gwida toffri r-rakkomandazzjonijiet ta' miżuri sempliċi u flessibbli biex nirreaġixxu għas-sitwazzjoni tal-lum, u biex niżguraw li l-pazjenti li jieħdu sehem fil-provi kliniċi madwar l-UE jkunu jistgħu jibqgħu jingħataw il-mediċini li għandhom bżonn.

Il-Kummissarju Stella Kyriakides, li hi inkarigata mis-saħħa u mis-Sikurezza Alimentari, qalet: “Ninsabu maqbudin fl-agħar pandemija fl-istorja mfakkra riċenti, u huwa assolutament kruċjali li nkunu flessibbli bir-regoli tagħna biex tkompli għaddejja r-riċerka dwar trattamenti kritiċi, fosthom għall-mard kroniku u rari, permezz tal-provi kliniċi.

Mingħajr dubju, l-iżvilupp u l-użu ta' dijanjostika, trattamenti u tilqim effikaċi se jkunu l-aqwa skoperti biex jitwaqqaf il-coronavirus.

Fl-4 ta' Mejju il-konferenza internazzjonali b'appell għal wegħdiet ta' donazzjonijiet se tagħti bidu għall-kooperazzjoni u l-appoġġ globali għal din il-ħidma, bl-għan li jinġabar finanzjament ta' EUR 7.5 biljun għall-benefiċċju tal-komunità dinjija.

B'solidarjetà ma' xulxin, kollha flimkien, nirbħu żgur.”

Ir-rakkomandazzjonijiet ewlenin tal-gwida jinkludu:

Dawn il-miżuri se jintużaw biss waqt il-pandemija tal-coronavirus, u ladarba l-kriżi tas-saħħa tal-lum tintgħeleb fl-UE u fiż-Żona Ekonomika Ewropea, se jiġu revokati.

Kuntest

L-ewwel dokument ta' gwida, li tfassal fid-dettall taħt is-sorveljanza tal-Kummissjoni Ewropea, ġie ppubblikat lejn l-aħħar ta' Marzu mill-Grupp ta' Esperti dwar il-Provi Kliniċi tal-Kummissjoni Ewropea bl-għajnuna tal-Aġenzija Ewropea għall-Mediċini, tal-Grupp għall-Faċilitazzjoni u l-Koordinazzjoni tal-Provi Kliniċi, tal-Kapijiet tal-Aġenzija għall-Mediċini u tal-Ispetturi tal-prattika klinika t-tajba tal-Grupp ta' Ħidma tal-Aġenzija Ewropea għall-Mediċini.

L-għan tad-dokument huwa li jipprovdi sett ta' rakkomandazzjonijiet armonizzati, biex jiżgura l-akbar sikurezza u benessri tal-parteċipanti fil-provi kliniċi madwar l-UE filwaqt li tinżamm il-kwalità għolja tad-data li tirriżulta mill-provi kliniċi.

Il-gwida għandha l-għan ukoll li tiżgura li l-provi kliniċi għal trattamenti li m'għandhomx rabta mal-coronavirus, b'mod speċjali dawk li jirrigwardaw il-mard rari u l-kundizzjonijiet mediċi serji jew li huma theddida għall-ħajja u li ma jeżistix trattament tajjeb għalihom, ma jitfixklux minħabba l-kriżi attwali.

Għal aktar informazzjoni

Gwida

Il-paġna web tal-Kummissjoni ddedikata għar-rispons għall-coronavirus

Konferenza b'appell għal wegħdiet ta' donazzjonijiet b'Rispons Globali għall-Coronavirus

Is-sit web tal-Kummissjoni

L-Aġenzija Ewropea għall-Mediċini


Rispons għall-Coronavirus: Il-Kummissjoni tadotta pakkett bankarju biex jiffaċilita s-self lill-familji u lin-negozji fl-UE

Dan is-sit juża l-cookies biex joffrilek esperjenza aħjar.

Skopri aktar dwar, kif nużaw il-cookies u kif tista' tibdel is-settings tiegħek.

Il-Kummissjoni llum adottat pakkett bankarju biex jgħin jiffaċilita s-self mill-banek lill-familji u lin-negozji fl-Unjoni Ewropea.

L-għan ta' dan il-pakkett huwa li jiżgura li l-banek jistgħu jkomplu jsellfu l-flus biex jappoġġjaw l-ekonomija u jgħinu biex jittaffa l-impatt ekonomiku sinifikanti tal-Coronavirus.

Dan jinkludi Komunikazzjoni Interpretattiva dwar l-oqfsa prudenzjali u kontabilistiċi tal-UE, kif ukoll emendi “soluzzjoni ta' malajr” mmirati għar-regoli bankarji tal-UE.

Ir-regoli stabbiliti wara l-kriżi finanzjarja żguraw li l-banek fl-UE issa huma aktar reżiljenti u ppreparati aħjar biex jilqgħu għal xokkijiet fl-ekonomija.

Il-Komunikazzjoni tal-lum tfakkar li r-regoli tal-UE jippermettu lill-banek u lis-superviżuri tagħhom jaġixxu b'mod flessibbli, iżda responsabbli, matul kriżijiet ekonomiċi biex jappoġġjaw liċ-ċittadini u l-kumpaniji, b'mod partikulari kumpaniji żgħar u ta' daqs medju.

Ir-Regolament tal-lum jimplimenta wkoll xi bidliet immirati biex tiġi mmassimizzata l-kapaċità tal-istituzzjonijiet ta' kreditu biex isellfu u biex jassorbu t-telf relatat mal-pandemija tal-Coronavirus, filwaqt li xorta waħda jiżgura r-reżiljenza kontinwa tagħhom.

Valdis Dombrovskis, il-Viċi President Eżekuttiv għal Ekonomija għas-Servizz tan-Nies, qal: “Aħna qed nappoġġjaw lid-djar u lin-negozji kemm nistgħu biex jindirizzaw il-konsegwenzi ekonomiċi tal-Coronavirus.

Is-settur bankarju jista' jagħmel ħafna biex jgħin hawnhekk.

Aħna qed nużaw il-flessibbiltà sħiħa tar-regoli bankarji tal-UE u qed nipproponu bidliet leġiżlattivi mmirati li jippermettu lill-banek iżommu l-likwidità għaddejja, biex il-familji u l-kumpaniji jkunu jistgħu jiksbu l-finanzjament li jeħtieġu.

Dalwaqt se nniedi wkoll diskussjonijiet madwar mejda li jġibu flimkien gruppi ta' konsumaturi u negozji mas-settur finanzjarju sabiex inkunu nistgħu nindirizzaw il-ħtiġijiet l-aktar urġenti taċ-ċittadini u l-kumpaniji tagħna.”

Il-Kummissjoni se timpenja ruħha mas-settur finanzjarju Ewropew biex tesplora kif tista' tiżviluppa l-aħjar prattiki li jistgħu jappoġġjaw aktar liċ-ċittadini u n-negozji.

Ir-rispons tal-UE għal din il-kriżi jrid jiġi kkoordinat sabiex tiġi evitata l-frammentazzjoni nazzjonali u biex jiġu żgurati kundizzjonijiet ekwi.

Emendi mmirati għar-regoli bankarji

Illum il-Kummissjoni pproponiet xi emendi “soluzzjoni ta' malajr” mmirati għar-regoli prudenzjali bankarji tal-UE (ir-Regolament dwar ir-Rekwiżiti Kapitali) sabiex tiġi mmassimizzata l-kapaċità tal-banek li jsellfu u jassorbu t-telf relatat mal-Coronavirus.

Il-Kummissjoni tipproponi miżuri temporanji eċċezzjonali biex ittaffi l-impatt immedjat ta' żviluppi relatati mal-Coronavirus, billi tadatta l-kronoloġija tal-applikazzjoni tal-istandards internazzjonali tal-kontabbiltà fuq il-kapital tal-banek, billi tittratta b'mod aktar favorevoli l-garanziji pubbliċi mogħtija waqt din il-kriżi, billi tipposponi d-data ta' applikazzjoni tar-riżerva ta' proporzjon tal-lieva finanzjarja u billi timmodifika l-mod ta' kif jiġu esklużi ċerti skoperturi mill-kalkolu tal-proporzjon ta' ingranaġġ.

Il-Kummissjoni tipproponi wkoll li tavvanza d-data ta' applikazzjoni ta' diversi miżuri miftiehma li jagħtu inċentiv lill-banek biex jiffinanzjaw impjegati, SMEs u proġetti ta' infrastruttura.

Komunikazzjoni Interpretattiva

Il-Komunikazzjoni tal-lum tikkonferma d-dikjarazzjonijiet reċenti dwar l-użu tal-flessibbiltà fir-regoli prudenzjali u tal-kontabbiltà, bħal dawk magħmula mill-Kumitat ta' Basel tas-Superviżjoni Bankarja, mill-Awtorità Bankarja Ewropea (ABE)u l-Bank Ċentrali Ewropew, fost oħrajn.

Il-Kummissjoni tħeġġeġ lill-banek u lill-awtoritajiet superviżorji biex jagħmlu użu mill-flessibbiltà fl-oqfsa tal-kontabbiltà u prudenzjali tal-UE.

Pereżempju, il-Komunikazzjoni tikkonferma – u tilqa' – il-flessibilità disponibbli fir-regoli tal-UE f'dak li għandu x'jaqsam ma' moratorji pubbliċi u privati fuq ħlasijiet lura ta' self (linji gwida tal-ABE tal-2 ta' April).

Il-Komunikazzjoni tenfasizza wkoll oqsma fejn il-banek huma mistiedna jaġixxu b'mod responsabbli, pereżempju billi joqogħdu lura milli jagħmlu distribuzzjonijiet ta' dividendi lill-azzjonisti jew billi jadottaw approċċ konservattiv għall-ħlas ta' remunerazzjoni varjabbli.

Il-Komunikazzjoni tal-lum tfakkar ukoll kif il-banek jistgħu jgħinu lin-negozji u liċ-ċittadini permezz ta' servizzi diġitali, inklużi pagamenti mingħajr kuntatt u diġitali.

Għal aktar informazzjoni

Il-Komunikazzjoni Interpretattiva tal-Kummissjoni dwar l-applikazzjoni tal-oqfsa prudenzjali u kontabilistiċi biex jiġi ffaċilitat l-għoti ta' self mill-banek tal-UE (Appoġġ għan-negozji u għall-familji waqt il-COVID-19)

Proposta għal emenda tar-Regolament (UE) Nru 575/2013 tal-Parlament Ewropew u tal-Kunsill tas-26 ta' Ġunju 2013 dwar ir-rekwiżiti prudenzjali għall-istituzzjonijiet ta' kreditu u d-ditti tal-investiment

Ir-Regolament (UE) Nru 575/2013 tal-Parlament Ewropew u tal-Kunsill tas-26 ta' Ġunju 2013 dwar ir-rekwiżiti prudenzjali għall-istituzzjonijiet ta' kreditu u d-ditti tal-investiment u li jemenda r-Regolament (UE) Nru 648/2012 Test b'rilevanza għaż-ŻEE

Mistoqsijiet u tweġibiet: Rispons għall-Coronavirus: Pakkett Bankarju biex jiffaċilita s-self mill-banek - Appoġġ lill-familji u lin-negozji fl-UE